text:
Юридик шәхестәрҙе дәүләт теркәүе өсөн пошлина арттырылды
2010 йылдың 30 ғинуарынан РФ Һалым кодексының беренсе өлөшө 45-се статьяһына һәм икенсе өлөшө 25-се главаһына үҙгәрештәр һәм Рәсәй Федерацияһының айырым закон акттары үҙ көсөнә инә. Уларға ярашлы, юридик шәхестәрҙе һәм индивидуаль эшҡыуарҙарҙы дәүләт теркәүе өсөн пошлина күләме ике тапҡырға арта.
Мәҫәлән, юридик шәхесте теркәү өсөн дәүләт пошлинаһы хәҙер 4000 һум тәшкил итәсәк, элек уның күләме 2000 һум ине. Юридик шәхес ойоштороу документтарына индергән үҙгәрештәрҙе теркәү, шулай уҡ юридик шәхесте бөтөрөүҙе дәүләт теркәүе (юридик шәхес банкротлыҡ процедураһын ҡулланыу тәртибендә бөтөрөлгән осраҡтарҙан тыш) – 800 һум. Индивидуаль эшҡыуар сифатында теркәлгән физик шәхестәргә лә ошондай уҡ сумма түләргә тура киләсәк. Индивидуаль эшҡыуар сифатында эшмәкәрлекте туҡтатыуҙы теркәү хәҙер 160 һумға төшәсәк.


c: text/html

text:
Илдең педагогтар берләшмәһе Өфөлә бөгөнгө мәғариф өлкәһендәге проблемаларҙы тикшерәсәк
«Бөгөнгө белем биреү процесы: тәжрибә, проблемалар һәм перспективалар» бөтә Рәсәй фәнни-ғәмәли конференцияһы Өфөлә, Башҡортостандың Мәғарифты үҫтереү институтында 30 мартта үтәсәк. Форумды ойоштороусылар булып Рәсәй мәғариф академияһы, Башҡортостандың Мәғариф министрлығы һәм республиканың Мәғарифты үҫтереү институты сығыш яһай. Уның эшендә Рәсәй мәғариф академияһы учреждениеһының бүлек мөдире, педагогия фәндәре докторы, профессор Владимир Горский ҡатнашасаҡ.
Программала – пленар ултырыш, авторлыҡ секциялары, түңәрәк өҫтәл. Конференция сиктәрендә Башҡортостан Республикаһының мәғариф системаһындағы көнүҙәк мәсьәләләр буйынса алдынғы педагогик һәм инновацион тәжрибәһе тәҡдим ителәсәк.
Федераль дәүләт белем биреү стандарты талаптарын үтәү сиктәрендә туған телдәрҙе өйрәнеү проблемаларын һәм перспективаларын да педагогтар иғтибарҙан ситтә ҡалдырмаясаҡ.

robotstxt: allowed

filter: keep


text:
Округ һайлау комиссиялары бюллетендәр алды
Бер мандатлы 33-сө Төньяҡ һайлау округы, 49-сы Көньяҡ һайлау округы һәм 50-се Мәләүез һайлау округында 14 мартта үтәсәк БР Дәүләт Йыйылышы – Ҡоролтайға өҫтәп депуттар һайлау менән бәйле, БР Үҙәк һайлау комиссияһы ағзалары “Белая река” нәшриәте” БР дәүләт унитар предприятиеһы полиграфия ойошмаһынан һайлау бюллетендәрен ҡабул итеп, округ һайлау комиссияһы вәкәләттәре йөкмәтелгән Балтас, Күгәрсен һәм Мәләүез райондары территориаль һайлау комиссияларына таратты.
БР Үҙәк һайлау комиссияһының хәбәр итеүенсә, “РФ граждандары референдумында ҡатнашыуға хоҡуҡ һәм һайлауға хоҡуҡтың төп гарантиялары тураһындағы” Федераль закондың 63-сө статьяһына һәм һайлау тураһында БР Кодексының 77-се статьяһына ярашлы, һайлау бюллетендәрен ҡабул итеү – тапшырыуҙа “КПРФ”, “Ғәҙел Рәсәй” сәйәси партияларының төбәк бүлексәһе вәкилдәре, 50-се Мәләүез һайлау округы буйынса депутатлыҡҡа кандидат, 49-сы Көньяҡ һайлау округы буйынса депутатлыҡҡа кандидаттың тулы хоҡуҡлы вәкиле ҡатнашты.
Башҡортостан Республикаһы буйынса Эске эштәр министрлығы менән округ һайлау комиссияларына һайлау документтарын алып йөрөтөүгә бүленгән транспорт сараларын оҙатыу ойошторолдо.


text:
«Урал төҙөлөш индустрияһы-2011» сиктәрендә Өфөлә вакансиялар йәрминкәһе үтте
Өфөлә «Урал төҙөлөш индустрияһы-2011» XXI халыҡ-ара мхсус күргәҙмә-форумы сиктәрендә вакансиялар йәрминкәһе ойошторолдо. Баш ҡаланың 20-ләп төҙөлөш, сауҙа һәм сәнәғәт предприятиеһы дөйөм алғанда 500 тирәһе буш эш урыны тәҡдим итте.
— Форум спецификаһын иҫәптә тотоп, әлеге ваҡытта эш эҙләгән «Урал төҙөлөш индустрияһы-2011» күргәҙмәһенә килеүселәр вакансиялар хаҡында кәрәкле мәғлүмәттәрҙе күргәҙмәнең үҙендә үк ала алһын өсөн, беҙ төҙөлөш вакансияларын мөмкин тиклем күберәк йыйҙыҡ. Әгәр ойоштороусылар үҙҙәренең ҡатнашыусылары өсөн бындай вакансиялар йәрминкәләрен үткәреүҙе кәрәк тип тапһа, беҙҙең башҡа махсус күргәҙмәләрҙә лә ҡатнашыуыбыҙ ихтимал, — тип һөйләне «Башинформ» агентлығына Өфөләге Халыҡ мәшғүллеге үҙәгенең предприятиелар менән бәйләнештәр буйынса бүлеге начальнигы Ирина Турчина.


text:
«Ижад» күргәҙмәләр залында Илдар Бикбулатовтың «Миҙгелдәр» тип исемләнгән күргәҙмәһе асыла
ӨФӨ, 2015 йыл, 13 ғинуар. /«Башинформ» мәғлүмәт агентлығы, Ләйлә Аралбаева/.
Йома,16 ғинуарҙа, көндөҙгө сәғәт 4-тә М.В.Нестерев исемендәге Башҡорт дәүләт художество музейының «Ижад» күргәҙмәләр залында Башҡортостан Республикаһының атҡаҙанған рәссамы Илдар Бикбулатовтың «Миҙгелдәр» экспозицияһы асыла.
Илдар Бикбулатов реалистик сәнғәт традицияларын яҡлаусы булып сығыш яһай. Образдарҙың дөрөҫлөгө, гуманлылығы — рәссам ижадының төп сифаттары.
Илдар Бикбулатов портрет жанрын үҫтереүгә үҙ өлөшөн индергән. Ул билдәле мәҙәниәт һәм сәнғәт эшмәкәрҙәренең һоҡланғыс образдарын тыуҙырған. Улар араһында «РСФСР-ҙың халыҡ артисы Нурия Ирсаеваның портреты» (1984), «Рәссам Эрнст Сәйетовтың портреты» (1998), «Әхмәт Лотфуллиндың портреты» (2000) бар.
Күргәҙмәгә портрет, көнкүреш картинаһы һәм пейзаж жанрында ижад ителгән 50-гә яҡын әҫәр ҡуйылған, тип хәбәр итте «Ижад» күргәҙмәләр залы мөдире Ирина Мелкозерова.
Экспозиция 16 февралгә тиклем эшләйәсәк. Адресы: Космонавтар урамы, 22, «С.Орджоникидзе исемендәге майҙан» туҡталышы. Телефон: 242-28-35.


text:
Сәләм барлыҡ,
Бары һезгә яһарға тиҙ тураһында рецензия функция, улар киләһе йылға планлаштырылған:
- Бэкэнд мөхәррире строковый – был функция булып тураһында 80% хәҙер бөтөрөү, был күрергә мөмкинлек бирә юлдар, установлено мәғлүмәттәр базаһына үтергә һәм бер ни тиклем теге ғәмәлдәр. Әйберләр, улар быйыл бик ауыр кеүек удаление тотош бер тәржемә тәржемәсе буласаҡ остатки. Был функция көтөлә т сығарыу бер нисә аҙна дауамында.
- Ярҙам виджет был загрузок каталог – пользовательский виджет языусылар зарлана (һәм был дөрөҫ тә) тураһында хәбәр алмаштырыу көс перестраховки виджеты. Төп идея буласаҡ түлән ғибәрәт булырға шул булһын өсөн, рөхсәт итергә, ҡайһы бер файлдар унда калырға һәм булдырмаһа был тертеп. Был мөмкин, шулай уҡ тоторға мөмкинлек скачивай виджет каталог, ул мөмкинлек бирергә артыҡ ҙур һайлап алыу мөмкинлеге виджет башҡа раздувание Күләме плагин.
- Фронтенд юл мөхәррир – был тулырак некоторой интерфейс, юл битендә, был әлегә ваҡыт “режимында WYSIWYG” мөмкинлек бирәсәк ҡайһы бер яҡшыраҡ документ әйләнеше, дөйөм алғанда, асаем редактирования Мета юл һәм башҡа юл сираты, шул билдәләгән везение, Аякс тәржемәләр, шулай уҡ, ҡарарға була өсөн редактирования һуң алмаштырыу. Был биләйәсәк бер нисә ай өсөн килергә.
- Система ярҙам итеү исчислении – был мөһим функция автомат рәүештә күсерергә һанынан сығып, Европа системаһы исчислении инглиз теле һәм системаларын теле һинди (ә бәлки, киреһенсә). Түгел күрһәтмәләренә тәнҡит менән караны мөһим функция, тик күңелгә ятышлы функцияһы яҡын арала өсөн парсы һеҙҙең менән иңгә-иң терәп.
- Меню WP интеграцияһы – бик археологтарының был ысынлыкта, килеп мөмкин сығарға, мөмкин түгел.
Теләсә ниндәй тәҡдим һәм идеялар буласаҡ түбәнерәк приветствовать, әгәр улар мәғәнәһе бар, беҙ добавил етәксе һ. б. уларҙы эш планы. Әгәр һеҙ ысынлап та ла телисез алға этәрергә функцияһы ала спорт клонлаштырыу, святитель етәксе һ. б. аша менән формаһын.
Якынлашып килеүсе Яңы йыл менән!


text:
17 декабрҙә Өфөлә Уҡытыусы йылын ябыу тантанаһы үткәреләсәк
17 декабрҙә Ҡала мәҙәниәт һарайында Башҡортостан Республикаһының баш ҡалаһында Уҡытыусы йылын ябыу тантанаһы үтәсәк. Уның сиктәрендә ҡаланың мәғариф системаһы хеҙмәткәрҙәрен, педагогик хеҙмәт ветерандарын, һөнәри конкурстар һәм олимпиадалар еңеүселәрен, уҡытыусы-оҫталар һәм уҡытыусы-тикшеренеүселәрҙе, Өфөнөң педагогия династияһы вәкилдәрен тәбрикләү һәм йәш белгестәрҙе уҡытыусылар сафына ҡабул итеү саралары үтәсәк.
Тантана 16 сәғәттә башлана.


text:
Төбәктә Бөтә Рәсәй ауыл хужалығы иҫәбен алыуҙы үткәреү өсөн участкаларҙың әҙерлеге тикшерелә
ӨФӨ, 2016 йыл, 10 июнь. /«Башинформ» мәғлүмәт агентлығы, Галина Бахшиева/.
2014-2018 йылдарҙа Бөтә Рәсәй ауыл хужалығы иҫәбен алыу сараларының календарь планына ярашлы инструкторҙар эш башланы. Биналарҙың әҙерлеген баһалау һәм акт буйынса ҡабул итеү уларҙың күҙ алдында башҡарыла. Инструкторҙар унда сентябрь айы башланғанға тиклем эшләй.
Башҡортостанстатта хәбәр итеүҙәренсә, инструкторҙар участкаһы телефон элемтәһе менән йыһазландырылған, Бөтә Рәсәй ауыл хужалығы иҫәбен алыу объекттары тураһында мәғлүмәт йыйыусыларҙы өйрәтеү һәм уҡытыу, документтар һаҡлау өсөн уңайлы булырға тейеш.
Төбәктә 1,2 миллион объектты теркәү күҙ уңында тотола. Кампанияла ике меңдән ашыу иҫәп алыусы ҡатнаша.
Иҫегеҙгә төшөрәбеҙ, Бөтә Рәсәй ауыл хужалығы иҫәбен алыу 1 июлдән 15 авгусҡа тиклем дауам итә.


text:
Йыл башынан алып республикала 12654 кеше эштән бушатылған
Башҡортостанда 2012 йыл башынан алып 232 ойошма 14189 кеше тураһында хеҙмәткәрҙәрҙе эштән бушатыу тураһында яҡынса мәғлүмәт тәҡдим иткән. Уларҙан моноҡалаларҙан – 1440 кеше тураһында 31 ойошма мәғлүмәт тәҡим иткән. Был хаҡта БР Халыҡ мәшғүллеге дәүләт хеҙмәтенән хәбәр иттеләр.
Һуңғы мәғлүмәттәр буйынса, ғәмәлдә 12654 хеҙмәткәр эштән бушатылған, уларҙан 8657 кеше икенсе эшкә урынлаштырылған. Республиканың Халыҡ мәшғүллеге үҙәгенә был ваҡыт эсендә 2367 кеше мөрәжәғәт иткән. Уларҙан 1613 кеше эшһеҙ тип танылған, 246 кеше эшкә урынлаштырылған.
Декабрь башына мәғлүмәттәр буйынса, тулы булмаған эш көнө (аҙнаһы) режимында төбәктә 6072 кеше эшләгән. 113 хеҙмәткәр административ отпускыға китергә мәжбүр булған.


text:
«Башҡортостандың иң яҡшы тауарҙары» конкурсы старт алды
«БР Стандартлаштырыу, метрология һәм сертификация үҙәге» федераль дәүләт учреждениеһының матбуғат хеҙмәтенән хәбәр итеүҙәренсә, 2011 йылғы «Рәсәйҙең 100 иң яҡшы тауары» Бөтә Рәсәй конкурсының төбәк этабы — «Башҡортостандың иң яҡшы тауарҙары»на старт бирелде. Ул Башҡортостан Хөкүмәте бойороғона һәм «Башҡортостан Республикаһында тауарҙар һәм хеҙмәтләндереүҙәр сифаты һәм хәүефһеҙлеге» программаһына ярашлы йыл һайын үткәрелә.
БР Стандартлаштырыу, метрология һәм сертификация үҙәгендә заявкалар ҡабул ителә башланы. Конкурста сәнәғәттең төрлө тармағы, хеҙмәт күрһәтеү өлкәһе предприятиелары ҡатнаша. Уларҙың барыһы ла сифат өлкәһендәге ҡаҙаныштарын күрһәтергә, конкурент һәләлелеген раҫларға, яңы партнерҙар йәлеп итергә теләй.
Йыл һайын ҡатнашыусылар араһында продукцияһы һәм хеҙмәттәре ҙур һорау менән файҙаланған бәләкәй бизнес предприятиелары иҫәбе арта. 2010 йылда конкурста республиканың 100-ҙән ашыу предприятиеһы ҡатнашты, шуларҙың 64-е федераль этапта – «Рәсәйҙең 100 иң яҡшы тауары» программаһында еңде.
Был конкурс сиктәрендә үткәрелеүсе ике конкурс — «Башҡортостандың иң яҡшы тауарҙары» һәм «Иң яҡшы сифат менеджменты системаһы» предприятиеларҙа ҙур ҡыҙыҡһыныу тыуҙыра.
Конкурсҡа материалдарҙы 1 апрелгә тиклем тапшырырға мөмкин. Ә еңеүселәрҙең исемдәре май аҙағында билдәле буласаҡ.


text:
Өфөлә һәр эшһеҙгә яҡынса өс вакансия тура килә
Бөгөнгө көндә Өфөлә 6,5 меңдән ашыу рәсми рәүештә теркәлгән эшһеҙ һәм 16 меңгә яҡын «рәсми» вакансия иҫәпләнә.
Йыл башынан алып ҡаланың вакансиялар банкына эш тәҡдим итеүселәрҙән 108,7 меңгә яҡын буш эш урыны тураһында мәғлүмәт ҡабул ителгән.
«Башинформ» агентлығына баш ҡаланың халыҡты эш менән тәьмин итеү хеҙмәтенән хәбәр итеүҙәренсә, Өфөлә эшһеҙлек кимәле бөгөнгө көндә 1,17 процент тәшкил итә. Көсөргәнешлек коэффициенты, йәғни эшһеҙҙәр менән вакансиялар нисбәте, 0,46-ға тиң.
Халыҡ мәшғүллеге хеҙмәте ярҙамында 2013 йылда 13,2 меңдән ашыу өфөлө эшкә урынлашҡан. Йәнә 1,4 меңгә яҡын кеше бушлай уҡытыуға ебәрелгән.
Был ваҡыт эсендә Башҡортостан баш ҡалаһында 9,3 меңдән ашыу кеше эшһеҙ тип танылған, 10,2 меңдән ашыу өфөлө иҫәпкә ҡуйылған, тип хәбәр иттеләр Өфөнөң Халыҡ мәшғүллеге үҙәге – йәштәр хеҙмәт биржаһынан.


text:
Фото:
Рөстәм Хәмитов Петербург иҡтисади форум ҡатнашыусыларына Өфөнөң ШОС саммитына әҙерлеге тураһында һөйләне
Фото:
Башҡортостан Президенты Рөстәм Хәмитов Петербург халыҡ-ара иҡтисади форумдың «Үҙгәртеп ҡороуҙар дәүерендә ышанысты нығытыу» пленар ултырышында ҡатнашты. Ултырыш Рәсәй Президенты Владимир Путин рәйеслегендә уҙҙы. Артабан Башҡортостан башлығы «Шанхай хеҙмәттәшлек ойошмаһы — иҡтисади һәм эшлекле бәйләнештәр киңлеге» панель сессияһында сығыш яһаны. Уны Шанхай хеҙмәттәшлек ойошмаһы Генераль секретары Дмитрий Мезенцев алып барҙы. Был хаҡта БР Президентының матбуғат хеҙмәте хәбәр итә.
Сессия эшендә Шанхай хеҙмәттәшлек ойошмаһы илдәренең делегациялары ҡатнашты. Иң күберәге Ҡытай Халыҡ Республикаһы Рәйесе урынбаҫары Ли Юаньчао етәкселегендәге Ҡытай делегацияһы булды.
Дмитрий Мезенцев Шанхай хеҙмәттәшлек ойошмаһы ағзаһы булып торған дәүләттәр башлыҡтары Советы ултырышы 2015 йылдың йәйендә Өфөлә үтеүен иҫкә төшөрҙө. Уның әйтеүе буйынса, Шанхай хеҙмәттәшлек ойошмаһы был этапта «аяҡҡа баҫыу осорон үтте һәм сифатлы яңы кимәлгә сыға».
Ли Юаньчао үҙ сығышында Шанхай хеҙмәттәшлек ойошмаһы ағзаһы булып торған дәүләттәргә «Шанхай тиң хоҡуҡлыҡ рухын үҫтереү, иҡтисади хеҙмәттәшлекте киңәйтеү, халыҡ-ара именлек өлкәһендә үҙ-ара эш итеүҙе нығытыу» кәрәклеген билдәләне.
Башҡортостан Президенты Рөстәм Хәмитов панель сессия ҡатнашыусыларына республика, уның төп сәнәғәт компетенциялары һәм ауыл хужалығы тураһында һөйләне. Шулай уҡ республика башлығы Башҡортостандың Шанхай хеҙмәттәшлек ойошмаһы илдәре менән төбәк-ара үҙ-ара эш итеү тураһында мәғлүмәт еткерҙе.
— Ҡытай Халыҡ Республикаһы төбәктәре менән ҙур эш алып барабыҙ, Цзянси провинцияһы менән килешеү төҙөлдө. Бынан тыш, Ляонин провинцияһы менән дә килешеү бар. Рәсәй Федерацияһында һәм Ҡытай Халыҡ Республикаһында тормошҡа ашырыласаҡ проекттар өҫтөндә эшләйбеҙ – беҙҙең бизнес уртаҡ ҙур эш башланы, — тип һөйләне Рөстәм Хәмитов. — Бынан тыш, Ҡаҙағстан өлкәләре менән эшләйбеҙ, беҙҙең тейешле килешеүҙәр бар.
Шанхай хеҙмәттәшлек ойошмаһының күҙәтеүсе дәүләттәре: Һиндостан, Иран менән эш алып барабыҙ – унда шулай уҡ беҙҙең төбәктәр һәм был илдәрҙең төбәктәре араһында үҙ-ара эш итеүҙәр бар. Һәм уҙаҡташ илдәр: Белоруссия, Төркиә, Шри-Ланка – төбәктәр кимәлендәге эштә ҡатнаша, ярашлы килешеүҙәребеҙ бар. ШОС кимәлендә бындай бәйләнештәрҙе рәсмиләштереүҙе һәм законлаштырыуҙы көтмәйенсә эштәрҙе башланыҡ. Ул бик әүҙем бара һәм оҙаҡламай һөҙөмтәләре буласаҡ. Яңы предприятиелар, эш урындары барлыҡҡа киләсәк, ул ШОС илдәре предприятиеларының уртаҡ эшмәкәрлеге буласаҡ һәм, һис шикһеҙ, глобаль баҙарҙарҙа илдәребеҙҙең конкуренцияға һәләтлеген күтәрәсәк, — тигән ышаныста республика Президенты.
Рөстәм Хәмитовтың әйтеүе буйынса, Өфөлә 2015 йылдың йәйендә Шанхай хеҙмәттәшлек ойошмаһы илдәренең делегацияларын ҡабул итеүгә әҙерлек «план буйынса, Рәсәй Федерацияһы Президенты Хакимиәте кимәлендә билдәләнгән графикка ярашлы бара».
Республика Президенты сығышының стенограммаһы уның рәсми сайтында баҫылған.


text:
«Башкирэнерго» асыҡ акционерҙар йәмғиәтенең директорҙар Советының яңы составы билдәләнде
Шаршамбы, 28 декабрҙә, «Башкирэнерго» йәмғиәте акционерҙарының сираттан тыш дөйөм йыйылышы үтте, унда директорҙар Советының яңы составы билдәләнде һәм 2011 йылдың 9 айы өсөн эш һөҙөмтәләре буйынса дивиденттар түләү хупланды.
Компанияның матбуғат хеҙмәтенән хәбәр итеүҙәренсә, «Башкирэнерго» йәмғиәте акционерҙарының сираттан тыш дөйөм йыйылышы 2011 йылдың 9 айы өсөн эш һөҙөмтәләре буйынса дивиденттар түләүгә 1 005 310 мең һум йүнәлтергә ҡарар иткән.
Дивидент күләме бер ябай һәм өҫтөнлөклө акцияға 0,92 һум тәшкил итәсәк. Шулай итеп, ябай акциялар буйынса дивиденттар килеме яҡынса 3 процент тәшкил итәсәк.
Акционерҙар ҡарары менән «Башкирэнерго» асыҡ акционерҙар йәмғиәтенең директорҙар Советының яңы составы һайланды, унда — «Система» акционерҙар финанс корпорацияһының алты вәкиле, «ИНТЕР РАО ЕЭС» асыҡ акционерҙар йәмғиәтенең өс вәкиле, Рәсәйҙең Энергетика министрлығының бер вәкиле һәм ике ирекле директор. Директорҙар Советы ағзаһы итеп шулай уҡ «Башкирэнерго» асыҡ акционерҙар йәмғиәтенең генераль директоры Андрей Макаров та һайланды.


text:
29 октябрь
29 октябрь — григориан стиле буйынса йылдың 302-се көнө (кәбисә йылында 303-се). Йыл аҙағына тиклем 63 көн ҡала.
Йөкмәткеһе
Байрамдар[үҙгәртергә | вики-тексты үҙгәртергә]
Халыҡ-ара[үҙгәртергә | вики-тексты үҙгәртергә]
- Ер — Халыҡ-ара инсульттан һаҡланыу көнө.
Милли[үҙгәртергә | вики-тексты үҙгәртергә]
- Төркиә — Республика көнө.
- Рәсәй — Эске эштәр министрлығының ведомствонан тыш һаҡлау хеҙмәткәрҙәре көнө.
- Сербия — Конституция көнө.
Тарихи ваҡиғалар[үҙгәртергә | вики-тексты үҙгәртергә]
- 1863 — Халыҡ-ара Ҡыҙыл тәре ойошторола.
- 1918 — Рәсәй коммунистик йәштәр союзы (РКСМ, аҙаҡтан ВЛКСМ) ойошторола.
- 1945 — Нью-Йоркта беренсе шариклы ручка һатыуға сығарыла.
- 1954 — «Өфөнефтехим» асыҡ акционерҙар йәмғиәте эш башлай.
- 1959 — Сибай медицина колледжы асыла.
- 1969 — Интернеттың тыуған көнө.
- 2012 — Windows Phone 8 операцион системаһы барлыҡҡа килгән.
Был көндө тыуғандар[үҙгәртергә | вики-тексты үҙгәртергә]
- 1880 — Абрам Фёдорович Ио́ффе, совет физигы, академик, Социалистик Хеҙмәт Геройы (1955).
- 1895 — Ғәзиз Әлмөхәмәтов, йырсы һәм композитор, БАССР-ҙың беренсе халыҡ артисы (1929). Сәйәси репрессия ҡорбаны.
- 1897 — Йозеф Геббельс, нимес сәйәсмәне.
- 1900 — Александр Реформа́тский, урыҫ тел белгесе, филология фәндәре докторы (1962), профессор.
- 1922 — Александр Зиновьев, совет һәм Рәсәй ғалиме, социолог, философ һәм яҙыусы. Бөйөк Ватан һуғышында ҡатнашыусы.
- 1929 —
- Я́сен Засу́рский, совет һәм Рәсәй әҙәбиәт белгесе, 1965—2007 йылдарҙа Мәскәү дәүләт университетының журналистика факультеты деканы.
- Евгений Примаков, совет һәм Рәсәй сәйәсмәне.
- 1933 — Рим Әхмедов, Башҡортостандың урыҫ телендә ижад итеүсе яҙыусыһы, тәржемәсе, тыуған яҡты һәм дарыу үләндәрен өйрәнеүсе, Башҡортостан Республикаһының атҡаҙанған мәҙәниәт хеҙмәткәре.
- 1948 — Елена Драпе́ко, совет һәм Рәсәй театр һәм кино актёры, йәмәғәт эшмәкәре, РСФСР-ҙың атҡаҙанған артисы (1980).
- 1954 — Руслан А́ушев, совет һәм Рәсәй хәрби, дәүләт һәм йәмәғәт эшмәкәре, Ингуш Республикаһының беренсе президенты, Советтар Союзы Геройы (1982), генерал-лейтенант.
- 1955 — Эльвира Нәбиуллина, Рәсәй дәүләт эшмәкәре, иҡтисадсы.
Был көндө үлгәндәр[үҙгәртергә | вики-тексты үҙгәртергә]
- 1783 — Жан Лерон Д’Аламбер, француз математигы.
- 1938 — Сәхипгәрәй Сәйетғәлиев, Өфө ҡалаһында тыуған СССР-ҙың сәйәси һәм дәүләт эшмәкәре, сәйәси репрессия ҡорбаны.
- 1971 — Арне Тиселиус, швед биохимигы.
- 1988 — Әһлетдинов Фәйзулла Хәзи улы, Бөйөк Ватан һуғышында ҡатнашыусы, Советтар Союзы Геройы (1943).
- 1995 — Риза Ишморат, Башҡортостандың Яңауыл районында тыуған драматург, йәмәғәт эшмәкәре, Татар АССР-ының һәм РСФСР-ҙың атҡаҙанған сәнғәт эшмәкәре, Бөйөк Ватан һуғышында ҡатнашыусы.
- 2001 — Григорий Чухрай, совет кинорежиссёры, сценарист һәм педагог. СССР-ҙың халыҡ артисы (1981).


text:
Шаббат
Шабба́т (йәһ. שַׁבָּת, йәһүд שׁ.ב.ת һүҙ тамырынан килә), идиш телендә шулай уҡ ша́бес йә шабос тип атала ала — йәһүд ғөрөф-ғәҙәтендә аҙнаның иң бөйөк — етенсе көнө. Тәүрат был көндә эштең бер нисә төрөнән тыйылып торорға күрһәтмә бирә. Бишкитап буйынса Аллаһ был көндә кешене яралтҡан.
Йәһүд календары ай-ҡояш календары булып тора. Шуға күрә шаббат милади календары буйынса йома көнөнөң киске ваҡытында, ҡояш байыуынан һуң, башлана һәм шәмбе көнө ҡояш байыуынан һуң тамамлана.
Йөкмәткеһе
Шаббат тураһында Тәүраттағы иң беренсе текст һәм уға Рашиҙың аңлатмаһы[үҙгәртергә | вики-тексты үҙгәртергә]
Урыҫ телендә текст[үҙгәртергә | вики-тексты үҙгәртергә]
И совершил Бог к седьмому дню дела Свои, которые Он делал, и почил (ШаВаТ) в день седьмый от всех дел Своих, которые делал. И благословил Бог седьмой день, и освятил его, ибо в оный почил от всех дел Своих, которые Бог творил и созидал.
Шаббаттың мәғәнәһе[үҙгәртергә | вики-тексты үҙгәртергә]
Шаббат — йәһүд халҡының һәм Аллаһы Тәғәләнең берлеге[үҙгәртергә | вики-тексты үҙгәртергә]
Бишкитапҡа ярашлы:
- Шаббат тураһында ҡануны кешегә алтынсы көндә, йәғни кеше барлыҡҡа килгәндән һуң үк бирелгән.
- Иң башта Аллаһы Тәғәлә балыҡтарға, хайуандарға һәм ҡоштарға, артабан кешегә һәм Шаббатҡа ла фатиха биргән. Бынан тыш, Бишкитапта Аллаһы Тәғәлә Шаббатты изгеләндергән, тип яҙыла. Торала фатиха менән изгеләндереүҙең бынан башҡа миҫалдары юҡ.


text:
Муниципаль властар һәм профсоюздар хеҙмәттәшлек итеү юлдарын эҙләй
Республиканың Асҡын районында район хакимиәте етәкселеге менән профсоюз активы кәңәшмәһе үтте.
Муниципаль властар, район эш биреүселәр берекмәһе һәм профсоюз ойошмалары араһында хеҙмәттәшлек юлдарын эҙләү кәңәшмәнең төп темаһы булды. Был өс яҡтың берлектәге эш нигеҙендә 2008-2009 йылдарға территориаль Килешеү ята. Был килешеү сиктәрендә яҡтар райондың артабанғы социаль-иҡтисади үҫеше, финанс-иҡтисади сәләмәтләндереү, производствоны үҫтереү, халыҡты эш менән тәьмин итеү, хеҙмәт баҙарын тотороҡландырыу буйынса йөкләмәләр алды. Килешеүҙә шулай уҡ хеҙмәтте, һаулыҡты һәм тирә-яҡ мөхитте һаҡлау мәсьәләләре мөһим урын биләй.
Кәңәшмә барышында яҡтар район өс яҡлы комиссия ултырыштарында Килешеүҙе тормошҡа ашырыуҙы даими ҡарау (кәмендә ярты йылға бер тапҡыр) һәм киң мәғлүмәт сараларында был процесты яҡтыртып барыу тураһында һөйләшеп килеште.


text:
Ҡазан студенттары Өфө тамашасыларына “Башмағым” музыкаль комедияһын тәҡдим итә
Бөгөн Өфө тамашасылары Ҡазан студенттары ҡуйған “Башмағым” спектакле менән таныша ала. Йәш артистар “Нур” дәүләт татар театрында сығыш яһаясаҡ.
Спектаклдә төп ролдәрҙе халыҡ-ара конкурс лауреаттары Айгөл Хәйри, Артур Исламов, Филюс Ҡаһиров башҡара. Постановкала шулай уҡ Ҡазан дәүләт консерваторияһының вокал бүлеге студенттары, Әүхәҙиев исемендәге Ҡазан музыка колледжының татар хоры, “Татарика” оркестры ҡатнаша.
Спектаклдең режиссеры – Татарстандың атҡаҙанған артисы Рөстәм Фәтҡуллин, рәссамы – Булат Ибраһимов, художество етәксеһе – Әлфиә Заппарова, дирижеры – Татарстандың атҡаҙанған сәнғәт эшмәкәре Ринат Хәлитов.


text:
8 майҙа Өфөлә баҡсасылар өсөн йәрминкә асыла
8 — 10 майҙа Эшсе хәбәрселәр урамы, 7 адресы буйынса элекке «Аврора» кинотеатры алдындағы майҙанда Башҡортостандың емеш совхоздары һәм үҫентеләр, баҡса кәрәк-ярағы һәм орлоҡтар менән сауҙа итеүсе предприятиелар ҡатнашлығында баҡсасылар өсөн йәрминкә ойошторола.
Йәрминкәлә ҡатнашыусыларҙың барыһына ла сауҙа урындары бушлай бирелә.
Белешмәләр өсөн телефондар:
279-90-43 — Өфөнөң Киров районы хакимиәтенең сауҙа бүлеге;
279-06-02 — Өфө хакимиәте ҡулланыу баҙары идаралығының Агросәнәғәт комплексы секторы.


text:
Башҡортостанда сираттағы «Ҡар бөртөгө» саңғы туристик слеты уҙа
ӨФӨ, 2015 йыл, 14 ғинуар. /«Башинформ» мәғлүмәт агентлығы, Гөлфиә Акулова/.
8 февралдә Башҡортостанда сираттағы «Ҡар бөртөгө-2015» ғаилә туристик слеты үтә.
Сәләмәт йәшәү рәүеше алып барған, саңғыла шыуырға, саф һауалағы уйындарҙы яратыусыларҙың һәммәһе лә байрамда ҡатнаша ала. Туристик слет һәр саҡ бер урында — Силәбе өлкәһе Минйәр ҡалаһы Куйбышев тимер юлының 1753-сө саҡрымы туҡталышы эргәһендә элекке Голодный хуторы яланында уҙғарыла. Ҡатнашыусылар тейешле урынға электричкала бара, махсус рейс иртән Өфөнән ҡуҙғала, ә кисен кире ҡайта. Шәхси транспорт менән дә килергә мөмкин.
«Ҡар бөртөгө» слетына төрлө йәштәге саңғыла шыуырға яратыусылар саҡырыла. Теләүселәр саңғы ярыштарында ҡатнаша, тюбингта, санала шыуа йәки ҡышҡы урман буйлап йөрөй ала. Шулай уҡ программала төрлө конкурстар, спорт уйындарын уҙғарыу ҡаралған. Урында ата-әсәләр менән балаларға ял итеү өсөн йылытылған палатка лагерын ҡороу планлаштырыла. Байрамда алкоголле эсемлектәр эсеү һәм тәмәке тартыу тыйыла.
Көндәрҙең һалҡын тороуына ҡарамаҫтан, былтыр слетта 600-ҙән ашыу турист ҡатнашты.
«Ҡар бөртөгө-2015» ҡала яны поезының ҡуҙғалыу ваҡыты һәм билет хаҡы һуңғараҡ билдәле буласаҡ. Яңылыҡтар менән сараның социаль селтәрҙәге төркөмөндә танышырға мөмкин.


text:
1 июлдән эскән килеш руль артына ултырған өсөн енәйәт яуаплылығы көсөнә инә Фото: Олег Яровиков
1 июлдән эскән килеш руль артына ултырған өсөн енәйәт яуаплылығы көсөнә инә
1 июлдән эскән килеш руль артына ултырған өсөн енәйәт яуаплылығы көсөнә инә Фото: Олег Яровиков
ӨФӨ, 2015 йыл, 1 июль. /«Башинформ» мәғлүмәт агентлығы, Ғәлиә Нәбиева/.
1 июлдән эскән килеш транспорт сараһы менән идара иткән өсөн икенсе тапҡыр тотолған водителдәр енәйәт яуаплылығына тарттырылырға тейеш һәм 200 мең һумдан 300 меңгә тиклем штраф түләй йәки 2 йылға рәшәткә артына эләгәсәк. Яуаплылыҡ Владимир Путин ҡул ҡуйған «Юл хәрәкәте хәүефһеҙлеге өлкәһендә хоҡуҡ боҙған өсөн яуаплылыҡты көсәйтеү мәсьәләһе буйынса Рәсәй Федерацияһының ҡайһы бер закондар сығарыу акттарына үҙгәрештәр индереү тураһында»ғы закон менән нығытыла. Дәүләт башлығы документты 2014 йылдың 31 декабрендә хуплаған, ул бөгөн, 1 июлдә, көсөнә инә.
Иҫерек килеш рулгә ултырып, бер кешенең һәләк булыуына сәбәпсе булған водителдәр өсөн яза ҡәтғиләште: хәҙер иректән мәхрүм итеү ике йылдан да кәм булырға тейеш түгел. ТАСС хәбәр итеүенсә, шундай хоҡуҡ боҙоусыларға билдәле бер вазифалар биләү һәм эшмәкәрлек алып барыу закон тарафынан тыйыласаҡ.


text:
Ял көндәрендә Башҡортостанда «Толпар» ҡала яны поездарының хәрәкәте туҡтатыла Фото: Олег Яровиков
Ял көндәрендә Башҡортостанда «Толпар» ҡала яны поездарының хәрәкәте туҡтатыла
Ял көндәрендә Башҡортостанда «Толпар» ҡала яны поездарының хәрәкәте туҡтатыла Фото: Олег Яровиков
ӨФӨ, 2016 йыл, 29 ғинуар. /«Башинформ» мәғлүмәт агентлығы, Ксения Калинина/.
2016 йылдың 8 февраленән Башҡортостанда «Толпар» ҡала яны поездарының расписаниеһы үҙгәрә. 6214-се, 6215-се, 6216-сы, 6217-се электричкалар эш көндәрендә генә йөрөй, шәмбе һәм йәкшәмбе уларҙың хәрәкәте туҡтатыла.
Башҡортостан ҡала яны пассажирҙар компанияһы пассажирҙарҙы иғтибарлы булырға һәм маршруттарҙы алдан планлаштырырға кәңәш итә.
Яңы расписание менән компанияның сайтында танышырға мөмкин.


text:
Амфиболит
Амфиболи́т — массив йә иһә полосаһамаҡ метаморфик тау тоҡомо, башлыса, амфибол (ялған мөгөҙташ) һәм плагиоклаз минералдары ҡушылмаһы. Беренсел ултырма һәм магматик тоҡомдарынан үҙ ара ҡушылыуы, үҙгәрүе нәтижәһендә хасил була. Төҫө шыйыҡ һарынан алып ҡараға тиклем. Тығыҙлыгы 2,9-3,1 г/см3. Ғәҙәттә, амфиболит эре сығанаҡтар хасил итмәй, гнейстар, граниттар менән бергә табыла. Төҙөлөштә (ваҡланған таш әҙерләү), ваҡ-төяк әйберҙәр яһауҙа һәм стеналарҙы биҙәүҙә ҡулланыла.
Сығанаҡтар[үҙгәртергә | вики-тексты үҙгәртергә]
- Татар энциклопедияһы (тат.)
Ссылки[үҙгәртергә | вики-тексты үҙгәртергә]
- Башҡорт энциклопедияһы. Өфө, 2013 йыл
- Амфиболит // Брокгауз һәм Ефрондың энциклопедик һүҙлеге: 86 томда (82 т. һәм 4 өҫтәмә том) — СПб., 1890—1907. (урыҫ.)
- Амфиболит в каталоге минералов
- Амфиболит на сайте «Всё о геологии»


text:
"Асылыкүл" экологик акцияһы старт ала
Шаршамбы көнө республикала Бөтә донъя ер һәм Парктар
маршы көнө сиктәрендә үткәрелгән "Асылыкүл" акцияһы
башлана. Сара БР Тәбиғәттән файҙаланыу һәм экология
министрлығы һәм Дәүләкән районы муниципаль районы
хакимиәте тарафынан үткәрелә.
Министрлыҡтың матбуғат секретары Гөлназ Әлмөхәмәтова
хәбәр итеүенсә, акция күлдәге экологик хәлгә йәмәғәтселек
иғтибарын йәлеп итеүгә һәм Асылыкүлде бысраныуҙан һаҡлау
өсөн сығыш яһаусы ойошмаларҙы берләштереүгә йүнәлтелгән.
Урындағы үҙидара органдары һәм БР Экология министрлығынан
тыш, акцияла уҡыусылар, ауыл хужалығы предприятиелары
хеҙмәтсәндәре, экологик йәмәғәт берләшмәләре, киң мәғлүмәт
саралары, балыҡсылар һәм туристар ҡатнаша.
Район хакимиәте бинаһы эргәһендә Бөтә донъя Ер көнөнә
һәм "Асылыкүл" акцияһына арналған митинг үтәсәк. Шулай уҡ
күлдең яр буйы зонаһын йыйыштырыу һәм урындағы халыҡты,
ял итеүселәрҙе тәбиғәткә һаҡсыл ҡарарға саҡырып листовка-
мөрәжәғәттәр таратыу ойоштороласаҡ.
Күлде таҙартыу эшендә кәмендә 100 кеше ҡатнашыр, тип
көтөлә. Дәүләкән ҡалаһының үҙәк урамында фотокүргәҙмә
ойоштороласаҡ, унда күлдең иң бысранған урындарының
һүрәттәре ҡуйыласаҡ.
"Парктар маршы" 1990 йылдан донъяның күп илдәрендә
үткәрелә. Ул халыҡты тәбиғәтте һаҡлау эшмәкәрлегенә йәлеп
итеүгә йүнәлтелгән һәм ҡурсаулыҡтарға, милли парктарға,
заказниктарға, тәбиғәт ҡомартҡыларына ғәмәли ярҙам
күрһәтеүҙең яҡшы ысулы булып тора.
Илебеҙҙә "Парктар маршы"н ойоштороусы һәм яраштырыусы
булып Ҡырағай тәбиғәтте һаҡлау үҙәге сығыш яһай, ул
төбәктәрҙә марштар үткәреүҙә методик ярҙам күрһәтә һәм йыл
һайын был сараның иң яҡшы программаһына конкурстар үткәрә.
"Асылыкүл"дән тыш, республикабыҙҙа "Парктар маршы"
сиктәрендә "Ирәмәл", "Һин ағас ултырттыңмы?" акциялары,
шулай уҡ "Умырзая" операцияһы үткәрелә.


text:
Рөстәм Хәмитов Өфөнөң 159-сы мәктәбендә булдыФото: Олег Яровиков
Рөстәм Хәмитов Өфөнөң 159-сы мәктәбендә булды
Рөстәм Хәмитов Өфөнөң 159-сы мәктәбендә булдыФото: Олег Яровиков
ӨФӨ, 2015 йыл, 16 октябрь. /«Башинформ» мәғлүмәт агентлығы, Александр Смирнов/.
15 октябрҙә Рөстәм Хәмитов Өфөнөң 159-сы урта мәктәбенә барҙы һәм унда Башҡортостан Республикаһы Башлығы ҡарамағындағы Электрон белем биреүҙе үҫтереү буйынса советтың күсмә ултырышын үткәрҙе.
159-сы дөйөм белем биреү мәктәбе директоры Наталья Иванцова бер нисә йыл дауамында уңышлы эшләгән электрон белем биреү системаһы тураһында һөйләне. 176 компьютерҙың бөтәһе лә интернетҡа тоташтырылған, Wi-Fi бар. Мәктәптә заманса мәғлүмәт-белем биреү мөхите булдырылған, ул уҡыусылар һәм уҡытыусылар өсөн мәғлүмәт технологияларын ҡулланыу мөмкинлеге бирә. Дәрестә уҡытыусылар «Имтихан-медиа» мәғариф ресурсы мәсьәләләрен, белем кимәлен тикшереү өсөн Votum системаһын файҙалана. Әгәр 2013-2014 уҡыу йылында ҡатнаш уҡытыу системаһында эшләгән биш уҡытыусы биш курс ойошторһа, быйыл 21 педагог электрон уҡытыу системаһында 26 курс буйынса материалдарҙы ҡуллана.
Рөстәм Хәмитов уҡытыусылар һәм уҡыусылар менән ошо системаның өҫтөнлөктәре хаҡында һөйләште. Уҡыусылар әйтеүенсә, уҡыу күпкә еңелерәк һәм ҡыҙыҡлыраҡ, интерактив роликтар һәм анимация теманы яҡшыраҡ аңларға ярҙам итә. Әгәр ҙә уҡыусы ниндәйҙер сәбәптәр буйынса дәрескә килмәһә, теманы өйҙә өйрәнә ала.
Совет ултырышында Рөстәм Хәмитов педагогик коллективтың ҡаҙаныштарын юғары баһаланы.
– Өфөнөң 159-сы мәктәбе электрон белем биреү йәһәтенән үҫешкән мәктәптәрҙең береһе һанала. Әле генә уҡыусыларҙың, уҡытыусыларҙың электрон мәғлүмәт базаларын ҡараныҡ. Әйтеүҙәренсә, электрон журналдар һәм көндәлектәр, виртуаль уҡытыусылар бүлмәһе, электрон мәғариф ресурстары, мәктәптең сайты, виртуаль заманса башҡорт һынлы сәнғәте музейы, виртуаль китапхана, мәктәп телевидениеһы бар. Был бик яҡшы. Ысынында иһә ул беҙҙә заманса эшләгән мәғариф учреждениеларының булыуын күрһәтә, – тине төбәк Башлығы. – Мин мәктәп директоры Наталья Александровнаға коллектив менән ҙур эш башҡарғандары өсөн рәхмәт белдерәм, бөгөн уны республика, ил кимәлендә лә күрһәтергә мөмкин.


text:
Өфөлә икенсел торлаҡтың квадрат метры 46,46 мең һум тора
Уҙған аҙнала Өфөлә икенсел торлаҡҡа уртаса хаҡ 0,1 процентҡа күтәрелде. Бөгөн ул 46,46 мең һум тәшкил итә. Бер һәм ике бүлмәле фатирҙар сегментында хаҡтар 0,2 һәм 0,1 процентҡа артты. Өс һәм күп бүлмәле фатирҙар хаҡы үҙгәрешһеҙ ҡалды.
«Эксперт» күсемһеҙ милек агентлыҡтары селтәре аналитигы Айгөл Степанованың мәғлүмәте буйынса, әлеге ваҡытта ҡалалағы иң арзан фатир 1100 мең һумға тәҡдим ителә. Ул Макаров урамында урынлашҡан, майҙаны — 33 квадрат метр. Иң ҡыйбат фатир 20 миллион һумға һатыла. Достоевский урамындағы был биш бүлмәле фатирҙың дөйөм майҙаны 202,4 кв. метр тәшкил итә.
Иң арзан бүлмә Борисоглебский урамынан тәҡдим ителә. Уның хаҡы — 600 мең һум, майҙаны – 17 квадрат метр. Бүлмәләр буйынса иң юғары хаҡ – 1200 мең һум: Рәсәй урамы, 26,1 квадрат метр.
Һатыуға ҡуйылған иң ҡыйбат коттедж 16300 мең һумға тәҡдим ителә. Был Упты ауылындағы йорт майҙаны 423 квадрат метрға тиң.


text:
БДПУ студенткаһы төрөк теле буйынса бөтә Рәсәй олимпиадаһында призлы урын яуланы
М.Аҡмулла исемендәге Башҡорт дәүләт педагогия университетының башҡорт филологияһы факультеты студенткаһы Рида Тимершәйехова төрөк теле буйынса бөтә Рәсәй олимпиадаһында өсөнсө урын яуланы. Мәскәүгә Рәсәйҙең төрлө субъекттарынан килгән 240 кеше араһынан ул иң яҡшыларҙың береһе тип танылды. Был хаҡта юғары уҡыу йортоноң матбуғат хеҙмәтенән хәбәр иттеләр.
Быйыл олимпиада туғыҙынсы тапҡыр үткәрелде. Уны ойоштороусылар булып Төркиәнең Мәскәүҙәге илселеге ярҙамында М.В.Ломоносов исемендәге Мәскәү дәүләт университетының Азия һәм Африка илдәре институты, «Академия» үҙәге, Рәсәй дәүләт китапханаһы сығыш яһаны.


text:
Мохтаж ғаиләләр иғтибарһыҙ ҡалдырылмаясаҡ
Башҡортостан Хөкүмәтенең 31 майҙа үткәрелгән ултырышында, БР Хөкүмәте Премьер-министры Раил Сарбаев ҡушыуы буйынса булдырылған ауыр тормош хәленә тарыған ғаиләләр буйынса мәғлүмәттәр базаһы хәлде контролдә тоторға ярҙам итә, тип билдәләнде. Хәҙер ай һайын тулыландырылған мәғлүмәттәр базаһында 14 213 ғаилә иҫәпләнә, уларҙа 29 131 бала тәрбиәләнә.
Шуларҙан 13 141 ғаилә ведомство-ара ярҙам пландарына ярашлы ярҙам ала ла инде. Бер ай эсендә 3 410 ғаиләнең (апрелдәгенән 5,6 процентҡа күберәк) иҫәптән алыныуы һәм ярҙам алыусы ғаиләләр һаны өстән бер өлөшкә артыуы комплекслы ҡараш һөҙөмтәлелеге тураһында һөйләй.
Башҡортостан Хөкүмәте ауыр хәлгә ҡалған ғаиләләрҙең алты төрөн билдәләй: аҙ тәьмин ителгән, тулы булмаған, күп балалы ғаиләләр, ата-әсәһе бала тәрбиәләү буйынса үҙ бурысын үтәмәгән ғаиләләр, составында эшкә һәләтһеҙ һәм оҙайлы сиргә дусар булған ағзалары булған ғаиләләр һәм насар психологик микроклиматлы ғаиләләр.
Төрлө кимәлдәге власть һәм ведомстволарҙың үҙ-ара килешеп эш итеүе меңәрләгән ғаиләләргә ауыр тормош хәленән сығыу юлын табырға ярҙам итте. Биш айҙа, муниципаль ведомство-ара советтар мәғлүмәттәренә ҡарағанда, 3950 ғаилә 7,5 миллион һумдан ашыу суммаға матди ярҙам алды, 78 ғаиләгә 2,9 миллион һумдан ашыу суммаға торлаҡ-коммуналь хеҙмәтләндереүҙәргә түләү буйынса бурысын бөтөрөүҙә ярҙам күрһәтелде.
Йәйгә табан консультатив-хоҡуҡ (64%), психологик яҡлау (40,8%), матди ярҙам һорап (29,4%) һәм торлаҡ-коммуналь хеҙмәтләндереүҙәргә түләү буйынса бурыстарын бөтөрөүҙә булышлыҡ итеүҙәрен үтенеп (13%) мөрәжәғәт итеүселәр һаны артты. Эскелек һәм башҡа сирҙәрҙе дауалауҙа ярҙам итеүҙе һорап (5% һәм 46%) мөрәжәғәт итеүҙәр һаны кәмене. Ярҙамдың башҡа төрҙәре күрһәтелгән хеҙмәттәрҙең 45 процентын тәшкил итте.
Ата-әсәләрҙе эшкә урынлаштырыу буйынса эш әүҙем алып барыла. 2010 йылдың биш айында бөтәһе 1053 кеше эшкә урынлаштырылды. Эшкә урынлаштырыу буйынса лидерҙар: Ейәнсура, Йылайыр, Бөрө райондары һәм Октябрьский ҡалаһы.
Ошо уҡ осорҙа мәктәпкәсә балалар учреждениеларына 1 536 бала урынлаштырылды. Был мәсьәләгә Бәләбәй, Йылайыр, Тәтешле һәм Бөрө райондарында айырыуса ҙур иғтибар бирелә.
Ведомство-ара үҙ-ара килешеү программалары арҡаһында 651 ата-әсә эскелеккә бирелеүҙән ҡотҡарылды, әммә республиканың ундан ашыу районында һәм алты ҡалаһында ауыр тормош хәленә дусар булған балаларҙың ата-әсәләрен алкоголизмдан дауалауға етерлек иғтибар бирелмәй.
Иң насар хәл Кушнаренко районында. Бында 375 ғаилә иҫәпкә ҡуйылған, ләкин ғаиләгә индивидуаль ведомство-ара ярҙам буйынса бер план да раҫланмаған. Тәбиғи, бер ғаиләгә лә матди ярҙам күрһәтелмәгән. Алтмыш ғаилә аҙ тәьмин ителгән булараҡ иҫәпкә ҡуйылған, ләкин торлаҡ-коммуналь хеҙмәтләндереүҙәр өсөн бурысын түләүҙә ярҙам күрһәтелмәгән, ә ата-әсәләрҙе эшкә урынлаштырыу буйынса ҡыл да ҡыбырлатмағандар.


text:
«Таусы» — Рәсәйҙең иң яҡшы ауыл хоккей командаһыФото: Башҡортостан буйынса Баш федераль инспекторҙың матбуғат хеҙмәте
«Таусы» — Рәсәйҙең иң яҡшы ауыл хоккей командаһы
«Таусы» — Рәсәйҙең иң яҡшы ауыл хоккей командаһыФото: Башҡортостан буйынса Баш федераль инспекторҙың матбуғат хеҙмәте
ӨФӨ, 2016 йыл, 3 март. /«Башинформ» мәғлүмәт агентлығы, Арина Рәхимҡолова/.
Учалынан «Таусы» хоккей командаһы «Алтын шайба» бөтә Рәсәй турнирында еңеү яуланы. Малайҙар урта йәш төркөмөндәге ауыл командалары категорияһында республика исеменән сығыш яһаны. Ярыштар Салауат ҡалаһында үтте, тип хәбәр итә Башҡортостан буйынса Баш федераль инспекторҙың матбуғат хеҙмәте.
Еңеүсе исемен яулар өсөн Башҡортостанға Силәбе, Һамар, Ырымбур, Свердловск һәм Тверь өлкәләренән, Сыуашстандан, Татарстандан 12 команда килде. Приморье крайы балалары иң оҙон юл үткән. Финал осрашыуында беренсе урын өсөн Башҡортостан һәм Силәбе өлкәһе спортсылары көрәште. Һөҙөмтәлә силәбеләр турнирҙа икенсе урынға лайыҡ булды. Өсөнсөлә — Татарстандың «Балтаси» командаһы.
Еңеүселәргә кубоктар, миҙалдар һәм Рәсәйҙең спорт министры Виталий Мутко ҡул ҡуйған грамоталар тапшырылды. Башҡа ҡатнашыусылар ҙа бүләктәрһеҙ ҡалманы. Ойоштороусылар тренерҙарҙы ла билдәләп үтте. Спортсылар «Команданың иң яҡшы уйынсыһы», «Иң яҡшы ҡапҡасы», «Иң яҡшы һаҡсы», «Иң яҡшы һөжүмсе», «Иң яҡшы бомбардир» һәм «Турнирҙың иң яҡшы уйынсыһы» номинацияларында өҫтәмә наградаларға лайыҡ булды.


text:
«Биатлон» комплексы тиҙҙән Бьорндаленды ҡабул итә аласаҡ
Өфөнөң "Биатлон" спорт-һауыҡтырыу комплексы тиҙҙән ярыштарҙа донъя күләмендә билдәле спортсыларҙы ҡабул итә аласаҡ. Мәҫәлән, Бьорндален кеүектәрҙе. Был турала "Биатлон" комплексы етәкселәре шаршамбы көндө комплексҡа килгән Башҡортостан Президенты Рөстәм Хәмитов менән Татарстан Президенты Рөстәм Миңнехановҡа хәбәр итте.
Бында махсус ҡунаҡ йорттары төҙөлгәндән һуң, билдәле биатлонсыларҙы Өфөлә ҡабул итергә мөмкин буласаҡ. Бындай йорттар, халыҡ-ара стандарттар буйынса, дүрттән дә кәм булмаҫҡа тейеш. Шулай ҙа уларһыҙ ҙа "Биатлон" спорт-һауыҡтырыу комплексы Европа нормаларына тап килә һәм Европа чемпионатын үткәреүгә бөгөндән үк әҙер.
Рөстәм Хәмитов һәм Рөстәм Миңнеханов "Биатлон" спорт-һауыҡтырыу комплексының спортсылар дүрт урынлыҡ номерҙарҙа йәшәгән ҡунаҡханаһын, шулай уҡ спорт залын һәм ашхананы ҡараны. Бынан һуң ике президент та биатлон винтовкаларынан атыуҙа күнекмә үткәрҙе.


text:
Өфөлә «Һылыуҡай-2016» гүзәллек бәйгеһе финалсыларын һайлайҙар
ӨФӨ, 2016 йыл, 30 март. /«Башинформ» мәғлүмәт агентлығы, Гөлфиә Акулова/.
2 апрелдә Өфөләге Ижад йортонда «Һылыуҡай-2016» республика матурлыҡ конкурсының һайлап алыу туры үтә.
Сарала ҡатнашыусылар ҡыҫҡаса үҙҙәре менән таныштырырға, йыр-бейеүгә маһирлығын күрһәтергә тейеш. Шулай уҡ А4 форматындағы фотоһүрәттәр тупланған портфолио алып килеү мотлаҡ. Ойоштороусыларҙың ҡыҙҙарға төп талаптары: башҡорт телендә иркен аралашыу, туған халҡының ғөрөф-ғәҙәттәрен белеү, тәбиғи матурлыҡ һәм һөйкөмлөлөк, сәхнә мәҙәнилеге. Һылыуҙарҙың буйы 165 сантиметрҙан түбән булырға тейеш түгел.
Ике аҙна дауамында финалға сыҡҡан иң һәләтле 12 ҡыҙ хореография, вокал, актер оҫталығы, дефиле, визаж, костюм һайлау серҙәренә төшөнәсәк.
«Һылыуҡай-2016» конкурсының өсөнсө туры 19 апрелдә «Башҡортостан» дәүләт концерт залында уҙа. Ойоштороусылар әйтеүенсә, унда сағыу декорациялар буласаҡ һәм яңы музыкаль композициялар яңғыраясаҡ. Кино йылына бағышланған номер ҙа бар. Ҡыҙҙар йыр-бейеүгә оҫталығын күрһәтәсәк, уй-хыялдары менән бүлешәсәк һәм башҡорт дизайнерҙарының яңы коллекцияһын тәҡдим итәсәк. Финалға бер аҙна ҡалғас, «Туған тел» телеканалында «Һылыуҡай» көндәлеге» эфирға сыға. Бәйге барышын «Бәйләнештә» селтәрендә сараның рәсми төркөмөндә күҙәтеп барырға мөмкин.
Белешмә. «Һылыуҡай» милли гүзәллек бәйгеһе Башҡортостанда 24 йыл рәттән уҙғарыла. Ойоштороусылар — Мәҙәниәт министрлығы, Республика халыҡ ижады үҙәге һәм «Туған тел» телеканалы. Конкурс башҡорт ҡыҙҙарының матурлығын, милли ғөрөф-ғәҙәттәрҙе һәм традицияларҙы, рухи-әхлаҡи ҡиммәттәрҙе пропагандалай.


text:
28 апрелдә инвалидлыҡты билдәләү мәсьәләһе буйынса граждандарҙы ҡабул итеү үткәрелә
28 апрелдә Рәсәй Федерацияһы Президентының Волга буйы федераль округындағы тулы хоҡуҡлы вәкиленең Башҡортостан Республикаһындағы йәмәғәт ҡабул итеү бүлмәһендә инвалидлыҡты билдәләү мәсьәләләре һәм мөмкинлектәре сикләнгән кешеләрҙе эшкә урынлаштырыу буйынса граждандарҙы ҡабул итеү үткәрелә.
Мөрәжәғәт итеүселәрҙе 10-12 сәғәттәрҙә Башҡортостан Республикаһы буйынса медик-социаль экспертизаның баш бюроһы етәксеһе Юрий Томилов ҡабул итә.
Йәмәғәт ҡабул итеү бүлмәһенең адресы: Өфө ҡалаһы, Цюрупа урамы, 100-сө йорт ("Үҙәк баҙар" транспорт туҡталышы). Белешмәләр һәм алдан яҙылыу өсөн телефондар: 251-64-39, 251-77-91.


text:
Байрамдарҙа ҡар яуыуы көтөлә
Быйыл февраль айына көндәрҙең һалҡын тороуы, ҡар яуыуы хас, бындай һауа торошо байрам көндәрендә лә һаҡланасаҡ. Башгидрометүҙәк синоптиктары төндәрен температураның ҡырҡа төшөүен күҙаллай. Иртәгә көндөҙ минус 8 градус буласаҡ. Ҡар яуасаҡ, көньяҡ-көнбайыштан секундына 3-4 метр тиҙлектә ел иҫәсәк. Ә төнөн һыуыҡ 30 градусҡа тиклем көсәйәсәк.
Йәкшәмбе көнө көндөҙ минус 20 градус, ә төндә тағы 30 градусҡа тиклем һалҡын булыуы көтөлә. Көндөң икенсе яртыһында ҡар яуыуы ихтимал. Дүшәмбе лә ошондай һауа торошо һаҡланасаҡ.
Ватанды һаҡлаусылар көнөндә бер аҙ йылыраҡ буласаҡ. Көндөҙ термометр бағанаһы минус 10 градус күрһәтәсәк, ә төнөн – минус 20-гә тиклем. Ҡар яуыуы дауам итәсәк.


text:
Башҡортостанда республика ветерандары ойошмаһының 25 йыллыҡ юбилейы билдәләнәсәк
2012 йылдың февралендә Башҡортостанда Һуғыш, хеҙмәт, Ҡораллы Көстәр һәм хоҡуҡ һаҡлау органдары ветерандарының (пенсионерҙарҙың) Башҡортостан республика йәмәғәт ойошмаһы төҙөлөүенең 25 йыллығына арналған юбилей саралары үтәсәк.
Тейешле Указға республика Президенты Рөстәм Хәмитов ҡул ҡуйҙы.
Хөкүмәткә байрам саралары планын эшләү һәм раҫлау, финанслау сығанаҡтарын билдәләү бурысы ҡуйылған.
Район һәм ҡала хакимиәттәренә тантаналар үткәреүҙә әүҙем ҡатнашырға тәҡдим ителә.
Указдың үтәлешенә контроль Башҡортостан Президенты Хакимиәтенә йөкмәтелде.


text:
Раил Сарбаев Рәсәй мәғариф һәм фән министры Андрей Фурсенко менән осрашты
Төбәктәрҙең уңышлы үҫеше, инновацион иҡтисад юғары квалификациялы кадрҙарға эйә булыуҙы талап итә. Тап шуға күрә бөгөн Рәсәй мәғариф системаһында институциональ үҙгәртеп ҡороуҙар бара. РФ мәғариф һәм фән министры Андрей Фурсенко менән осрашыуҙа БР Хөкүмәте Премьер-министры Раил Сарбаев һөнәри белем биреү учреждениелары селтәре структураһын үҙгәртеү вариантын ҡарарға тәҡдим итте һәм милли тикшеренеү университеты сифатында Өфө дәүләт авиация техник университеты перспективалары буйынса фекер алышты.
— Беҙ һөнәри белем биреү учреждениелары селтәре структураһын үҙгәртеүҙең кластер вариантын иң ҡулай тип иҫәпләйбеҙ. Ул Башҡортостан Республикаһының фәнни-белем биреү һәм кадрҙар ҡеүәтен һаҡлап ҡалыу мөмкинлеген бирәсәк, — тине Премьер-министр.
Эре юғары уҡыу йорттары — Өфө дәүләт нефть техник университеты, Башҡорт дәүләт университеты, Башҡорт дәүләт аграр университеты, Башҡорт дәүләт медицина университеты базаһында күп кимәлле университет комплекстарын төҙөү мөмкинлегенә эйәбеҙ. Төрлө кимәлдәге һөнәри белем биреү учреждениеларын, тармаҡ министрлыҡтарын һәм ведомстволарын, предприятиеларҙы берләштереүсе белем биреү кластерҙары тотош бурыстар комплексын һөҙөмтәле тормошҡа ашырыу мөмкинлеген бирәсәк, тигән фекерҙә Раил Сарбаев. Беренсенән, был кадрҙар әҙерләү структураһын ҡулайлаштыра. Икенсенән, белем сифатын күтәрәсәк, өсөнсөнән, йәш быуын берҙәм комплекс сиктәрендә төрлө кимәлдәге һөнәри белем аласаҡ. Бынан тыш, был Башҡортостан Республикаһындағы иҡтисадтың һәм социаль өлкәнең төп тармаҡтарының инновацион үҫешенә фәнни булышлыҡ күрһәтеү мөмкинлеген бирәсәк.
— Республикала ассоциатив нигеҙҙә төрлө кимәлдәге уҡыу йорттарын берләштереүсе аграр һәм педагогия кластерҙары һөҙөмтәле эшләй, – тине Раил Сәлих улы. – Үрҙә әйтелгән кластерҙарҙы ойоштороуҙың әлеге этабында урта һөнәри белем биреү учреждениеларын үҙгәртеп ойошторорға мөмкин. Мәҫәлән, Өфө дәүләт профессиональ-педагогия колледжын – М. Аҡмулла исемендәге Башҡорт дәүләт педагогия университетына, Өфө авиация техникумын, Өфө дәүләт радиоэлектроника колледжын, Бәләбәй машиналар эшләү техникумын, Нефтекама машиналар эшләү колледжын, Сибай сауҙа-иҡтисад колледжын, Өфө автотранспорт колледжын – Өфө дәүләт авиация техник университетына; Октябрьский нефть колледжын, Октябрьский коммуналь-төҙөлөш техникумын, Салауат индустриаль колледжын, Стәрлетамаҡ химия-технология техникумын – Өфө дәүләт нефть техник университетына; Өфө дәүләт технология һәм дизайн колледжын, Өфө сауҙа-иҡтисад колледжын, Өфө механика-технология колледжын, Мәләүез механика-технология техникумын – Өфө дәүләт иҡтисад һәм сервис академияһына; Өфө статистика, информатика һәм иҫәп-хисап техникаһы колледжын Башҡорт дәүләт университетына ҡушыу юлы менән, – тине Премьер-министр.
Осрашыуҙа М. Аҡмулла исемендәге Башҡорт дәүләт педагогия университеты базаһында Педагогик белем биреү үҙәген ойоштороу тураһындағы фекер яңғыраны.
Шуны айырып билдәләргә кәрәк: Андрей Фурсенко менән һөйләшеүҙә тағы ла бер мөһим тема – төбәктә машиналар эшләү профилендәге берҙән-бер юғары уҡыу йорто булған, Рәсәйҙә фән ҡаҙаныштарын күпләп талап итеүсе һәм суперкомпьютер технологиялары өлкәһендә алдынғылыҡты биләгән Өфө дәүләт авиация техник университетының үҫеш перспективалары ҡаралды. Ғәмәлдәге фәнни-етештереү һәм матди-техник база университетҡа инновация өлкәһендә бик күп бурыстарҙы тормошҡа ашырыу мөмкинлеген бирә.
Раил Сарбаевтың фекеренсә, был “милли тикшеренеү университеты” категорияһын биреү йәһәтенән юғары уҡыу йорто башланғысын яҡлау өсөн ныҡлы нигеҙ.
— Университет күп тапҡырҙар инде ҡатмарлы системалы мәсьәләләрҙе күтәреүҙә лә, шулай уҡ уларҙы юғары профессиональ кимәлдә хәл итеү һәләте менән дә үҙ мөмкинлектәрен ышаныслы күрһәтте, – тине Премьер-министр. – Улар инновацион программаларҙа ҡатнашыу тәжрибәһенә эйә, ғилми-тикшеренеүҙәрҙең һөҙөмтәләре бар. Бөгөн шуныһы ла мөһим: төп сәнәғәт предприятиелары менән бәйләнештәр яйға һалынған, йәғни теория практика менән тығыҙ бәйләнештә бара.
Бынан тыш, Рәсәй мәғариф һәм фән министры менән кадрҙар мәсьәләләре, республикалағы ике мәктәптең аварияға ҡаршы саралар федераль программаһында ҡатнашыуы мәсьәләләре тикшерелде. Башҡортостандың заявкаһы буйынса Өфө ҡалаһының Дим районында һәм Бүздәк районында мәктәптәргә ремонт талап ителә.


text:
Өфөлә «Мин - әсәй!» конкурсы үтәсәк
Шәмбе, 3 ноябрҙә, Өфө дәүләт нефть техник университетының Йәштәр һарайында (С.Орджоникидзе исемендәге мәҙәниәт йорто) «Мин — әсәй!» ҡала конкурсы үтә.
Өфө хакимиәтенең йәштәр сәйәсәте буйынса комитетынан хәбәр итеүҙәренсә, бәйгелә 30 йәшкә тиклемге туғыҙ әсә ҡатнашасаҡ.
Сарала ҡатнашыусыларҙы түбәндәге һынауҙар көтә: «Йәгеҙ әле, әсәйҙәр!» тип аталған үҙең менән таныштырыу конкурсы, «Әсәйҙең алтын ҡулдары» кулинария бәйгеһе, «Беҙ барыбыҙ ҙа төрлө» исемле өйгә эш һәм «Тылсымсы» конкурс-күргәҙмәһе.
Әсәләрҙең сығыштарына мәҙәниәт, сәнғәт эшмәкәрҙәре, киң мәғлүмәт саралары вәкилдәре, йәмәғәт эшмәкәрҙәре баһа бирәсәк.
Конкурсты ойоштороусылар булып Өфө хакимиәтенең йәштәр сәйәсәте буйынса комитеты һәм Йәштәр мәшғүллегенә булышлыҡ итеү үҙәге сығыш яһай.
Ғаилә абруйын күтәреү, шулай уҡ ҡала предприятиеларында һәм ойошмаларында эшләгән йәштәр араһында ижади бәйләнеш булдырыу, уларҙың үҙ-ара хеҙмәттәшлеген үҫтереү бәйгенең төп маҡсаты булып тора.
Сара 18 сәғәттә башлана.


text:
Башҡортостанда инфляция үҫеше кәмене — статистика
ӨФӨ, 2015 йыл, 7 апрель. /«Башинформ» мәғлүмәт агентлығы, Эльвира Латипова/.
Йыл башынан алып республикала инфляция 6,7 процент тәшкил итте, Рәсәй буйынса уртаса күрһәткес — 7,4 процент, тип хәбәр итә Башҡортстанстат. 2014 йылдың мартынан 2015 йылдың мартына тиклем республикала инфляция 15,9 процент тәшкил итте, ил буйынса — 16,9.
Беренсе кварталда инфляция үҫешенең кәмеүе күҙәтелә. Әгәр ҙә ғинуарҙа төбәктең ҡулланыусылар баҙарындағы хаҡтар алдағы айға ҡарағанда 3,4 процентҡа артһа, февралдә — 2,3 процентҡа, мартта — 1 процентҡа күтәрелгән.
Мартта аҙыҡ-түлек — 1,8 процентҡа, ҡулланыу тауарҙары 0,9 процентҡа ҡиммәтләнгән. Хеҙмәттәр күрһәтеүҙең алдағы айға ҡарата 0,3 процентҡа кәмеүе билдәләнгән.


text:
Күмертау ҡалаһында тотолған енәйәтселәр үҙ ғәйептәрен таныны Фото: Олег Яровиков
Күмертау ҡалаһында тотолған енәйәтселәр үҙ ғәйептәрен таныны
Күмертау ҡалаһында тотолған енәйәтселәр үҙ ғәйептәрен таныны Фото: Олег Яровиков
ӨФӨ, 2015 йыл, 20 апрель. /«Башинформ» мәғлүмәт агентлығы, Ольга Мортазина/.
Күмертауҙа биш кешене үлтереү факты буйынса тотолған 24 йәшлек Сергей Букаев менән 22 йәшлек Константин Сурков енәйәт ҡылыуҙа үҙ ғәйептәрен таныны, тип хәбәр иттеләр Башҡортостан буйынса Тикшереү комитетының матбуғат хеҙмәтенән. Уларҙың береһе ваҡиға урынында ғәйебен таныған. Икенсеһе менән әлеге ваҡытта тикшереүселәр эшләй.
Тикшереү версияһы буйынса, 16 апрелдән 17-нә ҡарай төндә компания 16 йәшлек ҡыҙҙың фатирында спиртлы эсемлектәр ҡуллана. Мәжлестә ҡатнашыусыларҙың күбеһе йоҡларға ятҡас, иҫерек Букаев 22 йәшлек танышын телефонын урлауҙа ғәйепләй һәм улар араһында ыҙғыш сыға. Ғәйепләнеүсе егеттең һәм 21 йәшлек ҡыҙҙың муйынына бер нисә тапҡыр бысаҡ менән сәнсә.
«Башҡаларҙы шаһит булараҡ юҡ итергә хәл ителә. Ул ваҡытта ике ҡыҙ йоҡо бүлмәһендә, ә 17 йәшлек егет икенсе бүлмәлә йоҡлаған була. Енәйәтселәр 16 йәшлек фатир хужабикәһен 17 йәшлек ҡунаҡ ҡан тамырҙарын киҫте тип уята. Бүлмәнән сыҡҡас, Букаев уға бысаҡ ҡаҙай. Иң һуңғыларҙан булып 17 йәшлек ҡыҙҙы үлтерәләр. Фатирҙан сығыр алдынан Букаев кухнялағы кәүҙәләргә кокос юнысҡыһы һибеп сыға, әшнәләр мәйеттәргә спирт һибә һәм кухнялағы сепрәк-сапраҡты яндыра. Һуңынан улар енәйәт урынынан ҡаса», — тиелә тикшереү ведомствоһының белдереүендә.


text:
«Бөтә Өфө» телеканалы «хеҙмәткә һәм оборонаға әҙер»
ӨФӨ, 2015 йыл, 15 сентябрь. /«Башинформ» мәғлүмәт агентлығы, Сергей Захаров/.
Быйыл июль айындағы кадрҙар алмашыныуынан һуң «Бөтә Өфө» телеканалы яңы телевизион миҙгелгә әҙерләнә. Алина Сөләймәнова генераль директор вазифаһына тәғәйенләнгәс, продюсер үҙәге ҙур үҙгәреш кисерә. Ижади коллектив яңыра, каналдың биҙәлеше үҙгәрә, яңы тапшырыуҙар әҙерләнә.
«Бөтә Өфө» телеканалы етәксеһе Алина Сөләймәнова әйтеүенсә, хәҙерге ваҡытта яңы логотип һынау үтә, иң мөһиме, тамашасы билдәле өс шөрөптөң баш ҡалабыҙ бренды булыуын аңлаһын ине.
Яңы миҙгелдә «Бөтә Өфө» спорт тапшырыуҙарына иғтибарын йүнәлтә. «Дүшәмбе, шаршамбы һәм йома яңылыҡтарҙың киске сығарылыштарында спорт күҙәтеүе эфирға сыға», — тине телеканалдың спорт программалары етәксеһе Лилиә Шафиҡова.
Йәй көнө телеканал коллективы яңы телепроектҡа этәргес биргән ГТО фестивалендә ҡатнашты. «Бөтә Өфө» телеканалында ГТО, Хеҙмәткә һәм оборонаға әҙер тигән мәғәнәнән тыш, башҡа мәғәнәне лә аңлата. Прайм-таймда үҙенсәлекле продукт — «Спорт» ҡала телевидение бүлеге барлыҡҡа киләсәк, — тип аңлатты Лилиә Шафиҡова. — Был бүлек Өфөләге иң мөһим спорт ваҡиғалары хаҡында һөйләргә, сәләмәт йәшәү рәүешенә һәм үҫешкә юл күрһәтергә әҙер. Тапшырыуҙы дүшәмбе һәм йома көндәрендә ҡарарға мөмкин».
Элеккесә телеканалда яңылыҡтарға төп иғтибар бүленәсәк. Биҙәлешкә килгәндә, «октябрь урталарында алып барыусылар яңы декорацияларҙа эфирға сығасаҡ, — тип ижади пландары менән бүлеште «Бөтә Өфө» продюсер үҙәгенең директор урынбаҫары Илдар Еникеев. — Өфөләргә яңыртылған телеканалды күрһәтеү өсөн тәүлек әйләнәһенә тиерлек эшләйбеҙ».


text:
Башҡортостанда яңы аҡсаларҙа символдар һайлау буйынса тауыш биреү уҙғарыла Фото: Олег Яровиков
Башҡортостанда яңы аҡсаларҙа символдар һайлау буйынса тауыш биреү уҙғарыла
Башҡортостанда яңы аҡсаларҙа символдар һайлау буйынса тауыш биреү уҙғарыла Фото: Олег Яровиков
ӨФӨ, 2016 йыл, 22 сентябрь. /«Башинформ» мәғлүмәт агентлығы, Галина Бахшиева/.
Башҡортостандың Милли банкы 1 октябрҙә 200 һәм 2000 һумлыҡ яңы аҡсаларҙа символдар һайлау буйынса тауыш биреүҙә ҡатнашырға саҡыра. Тауыш биреү беренсе Дөйөм Рәсәй асыҡтар ишектәр көнө сиктәрендә үткәрелә.
«Башинформ» агентлығы хәбәр иткәнсә, 5 сентябрҙән 7 октябргә тиклем яңы аҡсаларҙы биҙәйәсәк ике ҡала йәки биләмәне һайлап алыу буйынса конкурстың өсөнсө этабы ойошторола. Һуңынан Асыҡ ишектәр көнөндә ҡатнашыусыларҙың тауышы Твоя-Россия.рф сайтында ҡалдырылған һәм «Комсомольская правда», «АиФ» гәзиттәрендә баҫылған анкеталар менән ебәрелгән тауыштарға ҡушыла.
Оҡшаған символдар өсөн Башҡортостандың Милли банкында тауыш бирергә мөмкин: Адресы: Өфө, Театр урамы, 3, иртәнге сәғәт 10-дан киске 6-ға тиклем.
Твоя-Россия.рф сайтында билдәләнеүенсә, әле Севастополь (144 мең самаһы тауыш) тәүге урынды биләй, икенселә — Ҡазан (141 меңдән ашыу). Өсөнсө урында — Волгоград, дүртенселә — Сочи, бишенселә Алыҫ Көнсығыш символдары. Артабан бер-артлы Сергиев Посад, Владимир, Түбәнге Новгород һәм Петрозаводск килә.
Өфө яңы аҡсалар өсөн символдар һайлау буйынса бөтә Рәсәй конкурсының финалына үтә алманы. Конкурстың еңеүселәре 7 октябрҙә иғлан ителә.


text:
Бәләбәй һөт комбинаты Гран-при яуланы
Мәскәүҙә 16 марттан 19-ына тиклем үткән "Һөт Индустрияһы 2009" VII Халыҡ-ара форумында Бәләбәй һөт комбинатының "Сливочный" сыры юғары награда — Гран-при яуланы. Бәләбәй сыры Рәсәйҙә һатылған ҡаты күҙләнсекле сырҙар араһында иң яҡшыһы тип танылды.
Быйыл "Һөт Индустрияһы 2009" форумында тәүге тапҡыр "Сыр салоны" үтте. Уның сиктәрендә донъяла иң билдәле сыр төрҙәре, ҡорамалдар, ингредиенттар етештереүселәр презентацияланды, түңәрәк өҫтәлдәр, конкурстар, дегустациялар үткәрелде. Бәләбәй һөт комбинаты презентацияһы салонға килеүселәр араһында айырыуса ҡыҙыҡһыныу тыуҙырҙы.
Форумда ҡатнашыусылар фекеренсә, финанс көрсөгө осоронда бындай саралар үткәреү үтә мөһим. Ул һөт тармағы предприятиелары хеҙмәткәрҙәренә йыйылып, мәғлүмәт менән уртаҡлашырға, дөйөм проблемаларҙы уртаға һалып тикшерергә мөмкинлек бирҙе.
Был Бәләбәй һөт комбинатының федераль баҙарҙы яулау юлында тәүге аҙымы ғына түгел. 2008 йыл йомғаҡтары буйынса комбинат Рәсәйҙә ҡаты күҙләнсекле сыр етештереү күләме буйынса өсөнсө урынға сыҡҡайны. Юғары сифат һәм һәүетемсә хаҡ сәйәсәте һөҙөмтәһендә сыр һатыу артҡандан-арта бара. Быйыл февралдә уҙған йылдың феврале менән сағыштырғанда продукция һатыу 41 процентҡа артты.


text:
Депутаттар ер бүлеү процедураһын ябайлаштырырға планлаштыра
БР Дәүләт Йыйылышы – Ҡоролтай депутаттары ер тураһындағы закондарҙы камиллаштырырға планлаштыра. Дәүләт Йыйылышының матбуғат хеҙмәтенән хәбәр итеүҙәренсә, Аграр мәсьәләләр, экология һәм тәбиғәттән файҙаланыу буйынса комитет ағзалары ошо турала ҡарар ҡабул итте. Уның составына ингән депутаттар шишәмбе көнө «Башҡортостан Республикаһында ер мөнәсәбәттәрен көйләү тураһында» БР Законының 22-се статьяһына үҙгәрештәр индереү тураһында” республика законы проектына ыңғай баһа бирҙе. Был законды ҡабул иткән осраҡта Башҡортостанда ер участкаһы бүлеү процедураһы һиҙелерлек ябайлашасаҡ.
Был яңылыҡтың мөһимлеген билдәләп, депутаттар закон проекты концепцияһын хупланы һәм республика Дәүләт Йыйылышының яҡындағы ултырышында уны беренсе уҡыуҙа ҡарауға сығарырға ниәтләй. Был көндө депутаттар «Башҡортостан Республикаһында ер мөнәсәбәттәрен көйләү тураһында» БР Законының 21-се статьяһына үҙгәрештәр индереү тураһында” закон проекты буйынса ла ыңғай ҡарар ҡабул итте. Был законды ҡабул иткән осраҡта ауыл хужалығы ер участкаларын хосусилаштырыу сроктары Башҡортостанда 2012 йылдың 1 ғинуарына тиклем оҙайтыласаҡ.


text:
Фото:
Башҡортостанда етештерелгән тауарҙар һатыу тәжрибәһен бөтә республикала йәйелдереү зарур
Фото:
Борай районы үҙәгендә Рөстәм Хәмитов «Огонек» аҙыҡ-түлек магазинын ҡараны, унда ул тәҡдим ителгән продукция ассортиментын баһаланы. Магазинда яңыраҡ Башҡортостанда етештерелгән тауарҙарҙы һатыу буйынса маркетинг программаһы эшләй башлаған.
Магазин кәштәләрендә өҫтөнлөклө тәртиптә һөт, май, балыҡ, ярма, колбаса һәм ит изделиелары, икмәк кеүек урындағы продукция ҡуйыла. Магазинда «Үҙебеҙҙекен һайла, үҙебеҙҙекен һатып ал!» тигән яҙыулы сағыу плакаттар эленгән.
Рөстәм Хәмитов сауҙа үҙәге етәкселегенең был башланғысын хупланы һәм Башҡортостанда етештерелгән тауарҙарҙы һатыу буйынса әлеге тәжрибәне бөтә республикала йәйелдерергә кәрәклеген әйтте.


text:
Башҡортостан Президенты Рөстәм Хәмитов республикалағы сәйәси хәлдәргә баһа бирҙе
Шишәмбе көндө БР Дәүләт Йыйылышы – Ҡоролтайға йыллыҡ Мөрәжәғәтнамә менән сығыш яһағанда Башҡортостан Президенты Рөстәм Хәмитов республикалағы хәлдәргә сәйәси баһа бирҙе.
— Власть алмашыныуы, айырыуса Рәсәйҙә, һәр ваҡыт етди һынау ул, — тине Рөстәм Хәмитов. – Һәм мин бөгөн үҙемдең Дәүләт Йыйылышына беренсе Мөрәжәғәтемдә, Башҡортостандың сәйәси системаһы был һынау аша үтте, тип билдәләүемә шатмын. Төп власть институттары күсеү дәүерендә тотҡарлыҡһыҙ эшләне һәм бөтә дәүләт структураларының ышаныслы, тотороҡло эшмәкәрлеген тәьмин итте. Мин бының өсөн залда ултырыусы хөкүмәт ағзаларына, депутаттарға, ҡала һәм район башлыҡтарына, шулай уҡ предприятиелар етәкселәренә рәхмәтемде белдергем килә.
БР Президенты, күсеү осоро «тыныс» булманы, тип һыҙыҡ өҫтөнә алды. Республикала кулуарҙағы, йәшерен көрәш түгел, әүҙем ижтимағи дискуссия барҙы. Унда ҡыҙыҡһынған бөтөн яҡтар ҙа ҡатнашты. Рөстәм Хәмитов фекеренсә, сәйәсәт тап шундай булырға тейеш – халыҡ өсөн асыҡ, ябай һәм аныҡ.
— Мин ошоно талап итәм, — тине ул, — сөнки беләм: асыҡ дискуссияны шулай тип йөрөтөлгән «бульдогтарҙың келәм аҫтындағы көрәше» алмаштырһа, граждандарға был бер яҡшылыҡ та алып килмәйәсәк. Йәмәғәт контроленән ситтә торған зоналарҙа ғәҙәттә вазифалар менән саманан артыҡ файҙаланыу һәм коррупция сәскә ата.
Рөстәм Хәмитов һүҙҙәренсә, уның үҙенең алдына ҡуйған төп маҡсаты – кешеләргә власҡа йоғонто яһарға, уның сәйәсәтен формалаштырыуҙа ҡатнашырға мөмкинлек биреү.
— Республиканың хәл итергә тура киләсәк бурыстары – ябай түгел, — тине Рөстәм Хәмитов. — Һәм уларҙы хәл итеү өсөн бөтөн ижтимағи көстәрҙе – һәр хәлдә, күпселеген бергә туплау талап ителә. Был бергә тупланыу граждандар хөкүмәткә ышанғанда ғына мөмкин буласаҡ. Беҙгә кешеләрҙе властың ғәҙел эш итеүенә ышандырырға тура киләсәк. Ғәҙеллек – һөҙөмтәлелектең беренсе шарты.


text:
Республиканың Торлаҡ күҙәтеүе буйынса дәүләт комитеты Рәсәйҙә иң яҡшыларҙың береһе тип танылған
Башҡортостан Республикаһының Торлаҡ күҙәтеүе буйынса дәүләт комитеты Санкт-Петербург, Мәскәү һәм Мәскәү өлкәһенең ошондай уҡ структуралары менән бер рәттә Рәсәйҙең иң яҡшы торлаҡ күҙәтеүе буйынса дәүләт органдары иҫәбенә инде. 2013 йылда Рәсәй Федерацияһы субъекттарында торлаҡ күҙәтеүе буйынса дәүләт органдары эшенең һөҙөмтәлелеген Торлаҡ контролен һәм күҙәтеүен үҫтереүгә булышлыҡ итеү торлаҡ-коммуналь хужалыҡ ойошмалары ассоциацияһы (АСЖКН) баһаланы.
Бер йыл эсендә республиканың Торлаҡ күҙәтеүе буйынса дәүләт комитетына 12,5 мең самаһы мөрәжәғәт теркәлгән. 43,2 мең тирәһе торлаҡ нормативтарын боҙоу асыҡланған, уларҙың 87 проценты бөгөнгө көнгә бөтөрөлгән. Бындай эш күрһәткестәренең береһе – торлаҡ бинаһы һәм коммуналь хеҙмәттәр өсөн түләүҙәрҙе яңынан хисаплау сиратында халыҡҡа 17,1 миллион һум кире ҡайтарылған.
Дәүләт комитеты ҡушыуы буйынса идара итеүсе ойошмалар 628 миллион һумдан ашыу суммаға йорттарҙың конструкцияларын һәм инженер системаларын ремонтлаған.


text:
"УралСиб" республика балалар дауаханаһына телемедицина ҡорамалы һатып алды
"УралСиб" банкы Республика балалар клиник дауаханаһы өсөн 300 мең һумлыҡ Polycom телемедицина видео-конференц-элемтә системаһы һатып алды.
Система дауахана белгестәренә реаль ваҡыт режимында Рәсәй һәм сит илдәрҙәге дауалау учреждениеларынан коллегалары менән алыҫтан тороп консультациялар үткәреү мөмкинлеге бирәсәк. Система ярҙамында Республика балалар дауаханаһы белгестәре Башҡортостандың дауалау учреждениеларынан коллегаларына алыҫтан тороп консультация бирә аласаҡ.
Бәләкәй пациенттарға һәм уларҙың ата-әсәләренә видео-конференц-элемтә системаһы, республиканан ситкә сыҡмайынса, урында дауалау буйынса рекомендация алырға ярҙам итәсәк.
— Күп йылдар инде "УралСиб", илдең төп финанс институттарының береһе булараҡ, социаль эшмәкәрлеккә ҙур иғтибар бирә, — тип билдәләне "УралСиб" банкыһының Өфө филиалы идарасыһы Леонид Ғафаров. — Шуға күрә, көрсөккә ҡарамаҫтан, банк хәйриә программаларын тормошҡа ашырыуҙы дауам итә. Был иҡтисади тотороҡһоҙлоҡ осоронда айырыуса мөһим.
"УралСиб" Республика балалар клиник дауаханаһы менән күптән хеҙмәттәшлек итә, уға һәр төрлө ярҙам күрһәтә. Һуңғы йылдарҙа ғына банк дауаханаға дарыуҙар һәм ҡорамалдар һатып алыуға миллион ярым һумдан ашыу аҡса бүлде. Беҙ, мохтаж балаларға ярҙам итеп, артабан да был йүнәлештә эшләүҙе дауам итәсәкбеҙ.
Телемедицина видео-конференц-элемтә системаһы Республика балалар клиник дауаханаһы белгестәренә, Өфөлә тороп, Рәсәй һәм халыҡ-ара кимәлдәге профилле семинарҙарҙа һәм конференцияларҙа ҡатнашырға һәм телемедицина видео-конференц-элемтә системаһын ҡулланып операциялар үткәрергә булышлыҡ итәсәк. Беренсеһе бөгөн үткәрелә.


text:
Булгаков ауылында сыуаш халыҡ ижады фестивале булып уҙҙыФото: Андрей Старостин
Булгаков ауылында сыуаш халыҡ ижады фестивале булып уҙҙы
Булгаков ауылында сыуаш халыҡ ижады фестивале булып уҙҙыФото: Андрей Старостин
Өфө районының Булгаков ауылында “Йырла, бейе, күңел!” сыуаш халыҡ ижады фестивале иң яҡшы сығыштарҙан төҙөлгән гала-концерт менән тамамланды. Фестивалдә республика ҡалалары һәм райондарынан 46 ижади коллектив ҡатнашты.
— Ҡатнашыусыларҙы беҙ жанрҙар буйынса сикләмәнек, — тине Башҡортостан сыуаштары Кәнәше башҡарма комитеты рәйесе Валерий Сидоров . — Шуға ла фестивалдә хореография, фольклор коллективтары, яңғыҙ йырсылар ҙа сығыш яһаясаҡ, ғөмүмән, халыҡ ижадының төрлө төрҙәре күрһәтеләсәк. Фестивалгә республиканың төрлө төбәктәренән үҙенсәлекле ижади коллективтар йыйылды. Улар Ишембай, Бишбүләк, Дәүләкән, Йәрмәкәй, Ҡырмыҫҡалы,Стәрлетамаҡ, Саҡмағош һәм башҡа райондарҙан, Октябрьский, Стәрлетамаҡ, Ишембай, Салауат, Өфө ҡалаларынан.
— Бөгөн беҙҙең республиканың йәмғиәт тормошонда үтә мөһим ваҡиға, — тине БР Мәҙәниәт һәм милли сәйәсәт министрлығының милли сәйәсәт бүлеге начальнигы Шәфҡәт Тутаев.- Сыуыш халҡының үҙенсәлекле мәҙәниәте Урал һәм Волга буйы халыҡтарының тарихы менән тығыҙ бәйләнгән. Ә беҙҙең һәр беребеҙ яҡын күршеләребеҙҙең нисек йәшәүҙәре тураһында белергә тейеш.
Сыуаштар Башҡортостан Республикаһы территорияһында йәшәүсе халыҡтарҙың күпселеген тәшкил иткән халыҡтарҙың береһе. Уның традицияларын үҫтереү өсөн республикала байтаҡ эштәр атҡарыла. Башҡортостан сыуаштары сьезы башҡарма комитеты, төрлө клубтар эшләп килә, сыуаш мәҙәниәте музейы һәм мемориаль комплексы бар, халыҡ ижады конкурстары һәм фестивалдәре үткәрелә, туған телдәрендә гәзит сығарыла.
— Минең ҡарашҡа, фестиваль уңышлы үтте ,- тине Өфө районы башлығы Владимир Незнанов. — Күптәр үҙ сығыштарында юғары оҫталыҡ күрһәтте. Был сыуаштарҙың үҙ традицияларына һаҡсыл ҡарауҙары тураһында һөйләй. Ә инде фестивалдә ҡатнашыусылар араһында йәштәрҙең һәм балаларҙың күп булыуы икеләтә ҡыуаныс. Тимәк, улар ата-бабаларының йолаларына, тарихына һаҡсыл ҡарашта. Үҙенең мәҙәниәтен онотмаған халыҡ ер йөҙөнән бер ҡасан да юғалмаясаҡ.


text:
Башҡортостан туриндустрия союзы төҙөләсәк
10 ноябрҙә Өфөлә Профсоюздар йортонда Башҡортостан туриндустрия союзы төҙөү буйынса ойоштороу съезы үтәсәк.
Хәтерегеҙгә төшөрәбеҙ, туриндустрия союзы ойоштороу тураһында мәсьәлә ағымдағы йылдың авгусында Бөрйән районында үткән БР Йәштәр сәйәсәте, спорт һәм туризм министрлығының күсмә кәңәшмәһендә күтәрелгәйне.
Был йәмәғәт берекмәһенең төп маҡсаты – туристик хеҙмәтләндереүҙәр баҙарын юлға һалыу, төбәктең туризм мөмкинлектәрен киңәйтеү, Башҡортостан өсөн дөйөм туристик бренд булдырыу.
Башҡортостан туриндустрия союзына 500-ҙән ашыу турбизнес, ҡунаҡхана хужалығы, санатор-курорт комплексы ойошмалары, шулай уҡ транспорт, страховка компаниялары, уҡыу йорттары, туризм менән идара итеү төбәк ассоциациялары һәм органдары, шулай уҡ туризмды үҫтереү мәсьәләләрен даими яҡтыртып барыусы киң мәғлүмәт саралары инәсәк.
Съезд сиктәрендә Башҡортостан туриндустрия союзының Уставы ҡабул ителсәк.


text:
Өфөнөң вакансиялар банкы «диетала ултырыуын» дауам итә
Өфөлә вакансиялар иҫәбе һаман кәмей. Башҡортостандың баш ҡалаһында бөгөн 8100 буш эш урыны булғанда рәсми рәүештә 8800-ҙән ашыу эшһеҙ иҫәпләнә. 8100-ҙән ашыу кеше эшһеҙлек буйынса пособие ала. Өфөнөң Халыҡ мәшғүллеге үҙәгендә әле йәмғеһе туғыҙ меңдән ашыу кеше иҫәптә тора.
«Башинформ» агентлығына ҡаланың халыҡты эш менән тәьмин итеү үҙәгенән хәбәр итеүҙәренсә, көсөргәнешлек коэффициенты, йәғни эшһеҙҙәр менән вакансияларҙың нисбәте 2011 йылдың декабре менән сағыштырғанда бер аҙ үҫкән һәм әлеге мәлдә 1,12-гә тиң. Эшһеҙлек кимәле әле 1,59 процентҡа етә.
Шул уҡ ваҡытта бер ай элек кенә Өфөлә 8500-ҙән ашыу эшһеҙгә ҡарата 11600-ҙән ашыу буш эш урыны бар ине.


text:
Фото:
Сергей Шахрай: «Контроль-иҫәп палатаһының эш һөҙөмтәләре – йәмғиәттең рентген һүрәте ул»
Фото:
— Контроль-иҫәп палатаһының эш һөҙөмтәләре – ул йәмғиәттең үҙенсәлекле рентген һүрәте, – тине Башҡортостан Контроль-иҫәп палатаһы хеҙмәткәрҙәре менән осрашыуҙа Рәсәй Иҫәп палатаһы аппараты етәксеһе Сергей Шахрай. Билдәле дәүләт һәм сәйәсәт эшмәкәре 31 мартта эш сәфәре менән республикаға килде. Көндөң тәүге яртыһында Сергей Шахрай төбәк башлығы Рөстәм Хәмитов менән осрашты.
Сергей Шахрай әйтеүенсә, Башҡортостан Президенты менән әңгәмә барышында “РФ субъекттарының һәм муниципаль берәмектәрҙең контроль-иҫәп органдарын ойоштороуҙың һәм улар эшмәкәрлегенең дөйөм принциптары тураһында” федераль закон ҡабул ителеүгә бәйле ревизорҙарҙың эшмәкәрлегендәге үҙгәрештәр тикшерелде. Хәҙер төбәк һәм муниципаль иҫәп палаталары берҙәм ҡағиҙәләр буйынса эшләйәсәк. Яңы закон коррупцияға ҡаршы характерға эйә. Ул 1 октябрҙән көсөнә инә һәм шуға тиклем Контроль-иҫәп палатаһы тураһындағы республика законын тейешле хәлгә килтерергә кәрәк. Республика законының яңы редакцияһын эшләү өсөн эш төркөмө төҙөләсәк. Сергей Шахрай, яңы федераль закон көсөнә ингәнгә тиклем Башҡортостан Контроль-иҫәп палатаһы эшмәкәрлеге тураһындағы республиканың норматив актын яраҡлаштырыу өсөн ваҡытҡа ла, мөмкинлеккә лә эйә, тип билдәләне.
Осрашыуҙа бюджет ҡануниәте мәсьәләләре лә тикшерелде. Рәсәй Иҫәп палатаһы аппараты етәксеһе илдә бюджет төҙөүҙең программалы принцибына күсеүҙең нисек барыуы һәм ошоға бәйле дәүләт ҡаҙнаһы аҡсаһын һөҙөмтәле файҙаланыуға контролде үҙгәртеү хаҡында һөйләне. Сергей Шахрай һөҙөмтәлелек аудиты күрһәткестәре һәм критерийҙарының нисек эшләнеүенә ентекле туҡталды.
Башҡортостандың Контроль-иҫәп палатаһы хеҙмәткәрҙәре менән осрашыуҙа республикала муниципаль финанс контролен ойоштороу һәм әҙерлек барған административ реформа проблемаһы күтәрелде. Яҡын киләсәктә Контроль-иҫәп палатаһының контроль органдары муниципаль райондарҙа ла булдырыласаҡ.
РФ-тың атҡаҙанған юрисы, юридик фәндәр докторы, профессор Сергей Шахрай РФ Иҫәп палатаһы ҡарамағында уҡыу-ғилми комплексын ойоштороу хаҡында һөйләне. Бында өс иҡтисади һәм өс юридик специальность буйынса юғары кимәлдәге профессионалдар әҙерләнә. Мәскәү дәүләт университеты ҡарамағындағы юғары дәүләт аудиты мәктәбе, иҡтисадты һәм юриспруденцияны берләштереп, дүртенсе йыл инде белгестәр әҙерләй. Тимәк, Иҫәп палатаһының төбәк бүлексәләре ревизорҙары квалификацияны күтәреү мөмкинлегенә эйә.
Сергей Шахрай эске финанс контроле системаһын, айырыуса бюджет өлкәһендә, булдырыу зарурлығын билдәләне. Әңгәмәлә ревизорҙар эшмәкәрлегенең һөҙөмтәлелеге темаһы ла күтәрелде.
Көндөң икенсе яртыһында Сергей Михайлович республикала бадминтон яратыусыларға класс күрһәтте. Ул шулай уҡ Рәсәй Милли бадминтон федерацияһы президенты. Кис “Динамо” стадионында Сергей Шахрайҙың республика спортсылары менән бадминтон буйынса күрһәтмә осрашыуы үтте.


text:
Владимир Чуров Өфөлә кәңәшмәлә Берҙәм тауыш биреү көнөнә бурыстарҙы билдәләйәсәк
Волга буйы һәм Урал федераль округтарына ингән, Рәсәй Федерацияһы субъекттарының һайлау комиссиялары рәйестәре менән семинар-кәңәшмә Өфөлә 24 апрелдә асыласаҡ. Форум Рәсәй Үҙәк һайлау комиссияһы башлығы Владимир Чуров рәйеслегендә үтәсәк. Һайлауҙарҙы ойоштороусылар 2014 йылдың 14 сентябрендә Берҙәм тауыш биреү көнөндә Рәсәй Федерацияһы субъекттарының дәүләт власы органдарына һәм урындағы берҙәм тауыш биреү органдарына һайлауҙарҙы әҙерләү һәм үткәреү буйынса һайлау комиссияларының бурыстарын билдәләйәсәк.
Ике көнлөк форумдың программаһында – берҙәм тауыш биреү көнөндә һайлауҙарҙы әҙерләү һәм үткәреү буйынса һайлау комиссияларының бурыстарын тикшереү, һайлау комиссиялары рәйестәренең эш тәжрибәһе менән уртаҡлашыуы буйынса пленар ултырыш һәм башҡалар.
Түңәрәк өҫтәл форматында ултырыш һәм Өфөнөң территориаль һайлау комиссияларының береһендә практик дәрес планлаштырыла.


text:
Георгий Шебаев: «Һаулыҡтың тик 25 проценты ғына һаулыҡ һаҡлау эшенең һөҙөмтәлелегенән тора»
Башҡортостандың һаулыҡ һаҡлау министры Георгий Шебаев республикала уҙғарылған диспансеризация тураһында һөйләне. Был сараның төп идеяһы һәм мөһим бурысы — өс йыл дауамында тикшереү, ауырыуҙарҙы асыҡлау һәм бөтә өлкән халыҡтың һаулығын һаҡлау буйынса кәңәштәр биреү. 2013 йыл йомғаҡтары буйынса диспансеризацияны 650 мең кеше үткән, быйыл дауаханаға Башҡортостандың 740 мең кешеһе барырға тейеш.
— Тикшереүҙәрҙең ойоштороуына һәм нескәлектәренә килгәндә, әлбиттә, медицина учреждениеһына йөкләмә ғәйәт ҙур. Кадрҙарҙың һәм тар белгестәрҙең етмәү проблемаһы шунда уҡ күренә. Һәм бында кем нисек уңа. Әлбиттә, һәр поликлиника етәксеһенең бурысы – эште пациенттар һәм табиптар өсөн ҡыйынлыҡтар тыуҙырмаҫлыҡ итеп ойоштороу, — тип билдәләне министр.
Диспансеризациялау йомғаҡтары буйынса сәләмәттәргә республиканың тик 30 процент халҡын ғына индерергә була.
— Кеше көн һайын поликлиникаға, дауаханаға йөрөүҙән сәләмәт булмаясаҡ, ул унда һаҡланмай. Хатта иң үҫешкән дәүләттә лә халыҡ һаулығының тик 25 проценты ғына һаулыҡ һаҡлау эшенең һөҙөмтәлелегенән тора. Ҡалған барыһы ла – ул эшләү шарттары, йәшәү шарттары, туҡланыу, тәмәке тартыу, спорт менән шөғөлләнеү менән бәйле кешенең ғәҙәттәре. Табиптар диспансеризация барышында сирҙәрҙе асыҡлауҙан тыш, артабанғы йәшәү һәм дауаланыу рәүеше буйынса аныҡ кәңәштәр бирә.
— Диспансеризациянан алған һөҙөмтәләр менән республиканың һәр территорияһы буйынса ауырыуҙар профилен булдырырға, ресурстарҙы һәм теге йәки был йүнәлештә кәрәкле ярҙам концентрацияһын аныҡ планлаштырырға буласаҡ, — тине медицина ведомствоһы башлығы.


text:
Люция Ғүмәрова - Башҡортостан Конституция Суды Рәйесе вазифаһына кандидат
Бөгөн Башҡортостан Республикаһы Дәүләт Йыйылышы Президиумы ултырышында Башҡортостан Республикаһы Конституция Суды Рәйесе вазифаһына Люция Ғүмәрованы тәғәйенләү тураһындағы мәсьәләне сираттағы пленар ултырышта депутаттарҙың ҡарауына сығарыу тураһында ҡарар ҡабул ителде. Уның кандидатураһын Башҡортостан Республикаһы Президенты тәҡдим итте — элекке рәйес Илдус Әҙеһәмов отставкаға китеү сәбәпле, әлеге ваҡытта был вазифа вакантлы булып тора.
Люция Шаһыбал ҡыҙы Ғүмәрова 1959 йылдың 1 ғинуарында Башҡортостан Республикаһының Хәйбулла районында тыуған. Башҡорт дәүләт университетын тамамлаған, хоҡуҡ белгесе, юридик фәндәр кандидаты, БДУ доценты. 1996 йылдан Башҡортостан Республикаһы Конституция Суды судьяһы. Башҡортостан Республикаһының Почет Грамотаһы менән наградланған.


text:
Хәйбулла районында Бөйөк Ватан һуғышында ҡатнашыусыларҙың тол ҡатындары тәбрикләнде
Хәйбулла районында Халыҡ-ара ҡатын-ҡыҙҙар көнөнә арналған сараларҙы Бөйөк Ватан һуғышында ҡатнашыусыларҙың тол ҡатындарын тәбрикләү тантанаһы башлап ебәрҙе.
Яҡынса 140 ҡатын район етәкселеге менән осрашып, үҙҙәрен борсоған мәсьәләләрҙе тикшерҙе. Райондың йәш артистары ҡунаҡтарға матур концерт күрһәтте.
Бөгөнгө көндә Хәйбулла районында Бөйөк Ватан һуғышында ҡатнашыусыларҙың 184 тол ҡатыны йәшәй, социаль яҡлау органдары һәм урындағы хакимиәт тарафынан уларға ҙур иғтибар бүленә. Шулай итеп, былтыр 34 кеше торлаҡ шарттарын яҡшыртҡан. Торлаҡ шарттарын яҡшыртыуға мохтаж булған кешеләр исемлегендә тормаған өс ҡатындың йортонда район хакимиәте ярҙамы менән капиталь ремонт үткәрелгән. Быйыл районда йәшәүсе биш тол ҡатынға яңы фатирҙан асҡыстар тапшырылған.


text:
Башҡортостанда ике миллион гектар майҙанда яҙғы сәсеү эштәре башҡарылған
ӨФӨ, 2015 йыл, 16 июнь. /«Башинформ» мәғлүмәт агентлығы, Розалиә Вәлиева/.
Башҡортостанда ике миллион гектарҙан ашыу майҙанда яҙғы сәсеү эштәре башҡарылған. Бөртөклөләр һәм ҡуҙаҡлылар майҙандың 67 процентын биләй. Был хаҡта республика Ауыл хужалығы министрлығының матбуғат хеҙмәте хәбәр итә.
Мал аҙығы культураларының дөйөм майҙаны 967 мең гектар тәшкил итә, был үткән йыл кимәленә ҡарата 60 мең гектарға күберәк. Яртыһынан ашыуын кәзә үләне, люцерна, ҡыяҡлылар кеүек күп йыллыҡ үләндәр биләй. Аграрийҙар алдында шартлы бер баш малға 30-32 центнерҙан да кәм булмаған аҙыҡ берәмеге әҙерләү бурысы тора. Дүртөйлө, Илеш, Ҡырмыҫҡалы, Мәләүез, Стәрлетамаҡ һәм Саҡмағош райондарында мал аҙығын әҙерләү башланған.


text:
Фото:
Мортаза Рәхимов 5 декабрҙә Мәләүез районында йөрөп ҡайтты
Фото:
Башҡортостан Президенты Мортаза Рәхимов шәмбе көнө, 5 декабрҙә, республиканың Мәләүез районында йөрөп ҡайтты. Ул Ергән ауылында Салауат исемендәге ауыл хужалығы кооперативында һәм Мәжит Ғафури исемендәге ҡошсолоҡ комплексында булды.
Салауат исемендәге ауыл хужалығы производство кооперативында президент һыйыр аҙбарын, һауыу залын һәм быҙауҙарҙы һимертеү аҙбарын ҡараны. Малсылыҡ өлкәһендә предприятие һөтсөлөктө үҫтереүгә йүнәлеш алды. Шуға күрә һауын һыйырҙар өсөн малсылыҡ биналары төҙөү һәм реконструкциялау әүҙем алып барыла, тоҡомло юғары һауымлы мал һатып алына. Иң элек, Рәсәйҙең үҙәк райондарынан, башлыса, Вологда өлкәһенән, ҡара-ала тоҡомло һыйырҙар килтерелә. Улар тәүлегенә 20 килограмға тиклем һөт бирә.
Һуңғы йылдарҙа хужалыҡ үҙ средстволары иҫәбенә ике заманса аҙбар төҙөнө, унда һауыу процесына компьютер аша идара итәләр. Президент һауыу залын ҡараны, уның үҙенсәлеге булып һауын ваҡытында инструменталь, классик һәм башҡорт йырҙары көйҙәрен файҙаланыу тора. Был көйҙәр аҫтында һыйырҙар яҡшыраҡ эйә; был асыш Башҡортостанда 5-6 йыл инде файҙаланыла.
«Әлеге ваҡытта беҙҙең предприятие һөт етештереүгә йүнәлеш тотһа ла, беҙ ит производствоһын үҫтереүҙе лә күҙ уңында тотабыҙ, — ти хәбәр итте Салауат исемендәге ауыл хужалығы производство кооперативы рәйесе Сибәғәт Ғәйнуллин. – Рәсәйҙә ул әлегә етерлек үҫешмәгән. Әгәр Европала бөтә һыйыр малының – 50 проценты, ә Америкала – 70 проценты итле булһа, Рәсәйҙә ни бары бер ярым проценты ғына итле мал. Шуға күрә лә ауыл хужалығы производство кооперативын был йүнәлештә үҫтереү өсөн перспективалар ҙур».
Мортаза Рәхимов күргәндәре менән ҡәнәғәт ҡалды һәм Салауат исемендәге ауыл хужалығы производство кооперативы эшсәндәренең пландарын хупланы.
Мәләүез районының күркә ите етештереү менән шөғөлләнеүсе Мәжит Ғафури исемендәге ҡошсолоҡ комплексы – илдә аналогтары булмаған уникаль предприятие. Бындай ауыл хужалығы предприятиеһы Ростов өлкәһендә генә бар, шуға күрә Башҡортостан комплексы продукцияһы ҙур һорау менән файҙалана. Быға бөгөн Рәсәйгә сит илдәрҙән индерелгән күркә итенең 80 проценты түбән сифатлы булыуы ла булышлыҡ итә. Комплекс ҡош итенән деликатестарға тиклем 30 төр продукция сығара.
Республика башлығы иғтибарын төрөү линияһы, һуйыу һәм итте һаҡлау линияһы йәлеп итте. Төрөү линияһында күптән түгел Германиянан һатып алынған юғары етештереүсәнле «Мультиват» ҡоролмаһы, шулай уҡ «Херманн» фирмаһы ҡоролмалары файҙаланыла. Дөйөм алғанда, бындағы ҡорамалдар Европаның һигеҙ иленән, Американан һәм Израилдән килтерелгән.
«Хәҙерге ваҡытта ҡош-ҡорт өсөн ҡатнаш аҙыҡ Свердловск өлкәһенән һатып алына, — тине генераль директор урынбаҫары Владимир Лысяков. – Ләкин 2010 йылдың беренсе кварталында уҡ беҙ үҙ элеваторыбыҙҙы эшкә ебәрергә планлаштырабыҙ һәм комплекс талаптарын үҙ аллы тәьмин итәсәкбеҙ».
Һаҡлау линияһы һыуытылған итте 15-20 көнгә тиклем һаҡлау мөмкинлеге бирә. Көн һайын Мәскәүгә генә 12-15 тонна күркә ите оҙатыла. Комплекстың әҙер продукцияһы шулай уҡ Татарстанға, Һамар, Тула, Ырымбур, Свердловск өлкәләренә ебәрелә. Башҡортостанда продукция Мәләүездә, Салауатта, Өфөлә, Күмертауҙа, Благовещенда, Ишембайҙа, Стәрлетамаҡта һатыла.
Комплекс төҙөлөшөнөң икенсе сираты Михайловка һәм Романовка ауылдары зонаһында уны киңәйтеүҙе күҙ уңында тота. Дарьино ауылы эргәһендә һимертеү майҙансыҡтары төҙөү планлаштырыла. 2010 йылдың мартында комплекстың икенсе сиратын сафҡа индергәндән һуң бында булған 29 ҡош аҙбарына тағы 33 өҫтәләсәк, ә ит етештереү йылына 30 мең тоннаға етәсәк. Эшләүселәр һаны ла ике тапҡырға артасаҡ, бөгөн иһә бында 330-ҙан ашыу кеше эшләй.


text:
Фото:
Лилиә Ғүмәрова Рәсәй һәм Индонезия парламенттары араһында эшмәкәрлек төркөмөн етәкләне
Фото:
ӨФӨ, 2014 йыл, 14 ноябрь. /«Башинформ» мәғлүмәт агентлығы, Эльмира Сабирова/.
Башҡортостандан сенатор, Федерация Советының Фән, мәғариф һәм мәҙәниәт буйынса комитеты рәйесенең беренсе урынбаҫары Лилиә Ғүмәрова Рәсәй һәм Индонезия парламенттары араһында үҙ-ара эш итеү буйынса төркөмдө етәкләне. Дуҫлыҡ төркөмө булдырыу тураһындағы ҡарар Федерация Советы Рәйесе Валентина Матвиенко етәкселегендәге делегацияның Индонезия Республикаһына рәсми сәфәре сиктәрендә ҡабул ителде.
Һөйләшеүҙәр барышында Индонезия парламентының ике палатаһында ла – Төбәктәр вәкилдәре советында һәм Халыҡтар вәкилдәре советында яҡтар бөтә яҡлы һәм күп планлы Рәсәй-Индонезия хеҙмәттәшлеген тәрәнәйтеү һәм киңәйтеү юлдарын тикшерҙе. Индонезия Төбәктәр вәкилдәре советы рәйесе Ирман Гусман менән осрашыуҙа Рәсәй парламентының юғары палатаһы спикеры Валентина Матвиенко Пекинда АТЭС (Азия-Тымыҡ океан иҡтисади хеҙмәттәшлеге) саммиттары сиктәрендә Рәсәй һәм Индонезия Президенттарының һөйләшеүҙәрен билдәләне. Һәм бөгөн уҡ парламентарийҙар ике яҡлы эшмәкәрлекте үҫтереү йүнәлештәрен асыҡлай. Валентина Матвиенконың фекеренсә, үҫешеүсән сауҙа-иҡтисади хеҙмәттәшлек күләме һәм гуманитар эшмәкәрлек парламенттың әүҙемерәк ҡушылыуын талап итә. Ул ике ил парламенттарын килешеү-хоҡуҡи базаны үҫтереүҙә, ҡануни тәжрибәләр менән уртаҡлашыуҙа, профилле делегацияларҙың сәфәрҙәре өлкәһендә әүҙемерәк эшләргә саҡырҙы. Ике парламенттар араһында дуҫлыҡ төркөмө был эшмәкәрлекте әүҙемләштәреүгә өндәлгән.
Валентина Матвиенконың әйтеүенсә, Башҡортостан бөгөн Рәсәйҙең иң эре һәм перспективалы үҫешеүсән субъекттарының береһе булып тора һәм ул Индонезия менән иҡтисади хеҙмәттәшлек тәжрибәһенә эйә. 2013 йылда республиканың Индонезия менән тышҡы сауҙа әйләнеше 78,9 миллион доллар тәшкил иткән, 2014 йылдың тәүге ярты йыллығында — 470 мең доллар. Башҡортостан менән Индонезия араһында газ һәм нефть сәнәғәтендә тығыҙ хеҙмәттәшлек көйгә һалынған.
Валентина Матвиенконың Индонезия хеҙмәттәше парламенттар араһында дуҫлыҡ формаһын булдырыу идеяһын хупланы. Яҡтар билдәләүенсә, был эш уртаҡ инвестиция проекттарын ғәмәлгә ашырыуҙа яҡшы перспективаларға, төбәк-ара бәйләнештәрҙе үҫтереү һәм гуманитар хеҙмәттәшлекте артабан да нығытыу өсөн ҙур потенциалға эйә, тип хәбәр итте сенатор ярҙамсыһы Марсель Вәхитов.


text:
Башҡортостанстат 140 мең самаһы республика эшҡыуарын «тикшерәсәк»
ӨФӨ, 2015 йыл, 16 октябрь. /«Башинформ» мәғлүмәт агентлығы, Ксения Калинина/.
Башҡортостанстат 140 мең самаһы республика эшҡыуарын «тикшерәсәк». 2016 йылда Рәсәйҙә «Ҙур илдең бәләкәй эшҡыуарлығы» девизы аҫтында 2015 йыл һөҙөмтәләре буйынса бәләкәй һәм урта эшҡыуарлыҡ субъекттары эшмәкәрлеген статистика күҙәтеүе уҙа.
«Республиканың бәләкәй эшҡыуарлыҡ субъекттары төбәк тулайым продуктының 30 процент самаһын биләй, һәр дүртенсе хеҙмәткәрҙең мәшғүллеген тәьмин итә. Башҡортостанда 140 меңгә яҡын респонденттарҙы тикшереү бурысы тора. Күҙәтеүҙәр күҙаллауҙың һәм бәләкәй һәм урта эшҡыуарлыҡҡа ярҙам программаларын тормошҡа ашырыуҙың һөҙөмтәлелеген, төбәк тулайым продуктын арттырырға мөмкинлек бирәсәк. Бәләкәй бизнеста мәшғүл булыусылар һаны, иҡтисади эшмәкәрлек төрҙәре буйынса керем, продукция етештереүгә һәм һатыуға сығымдар хаҡында мәғлүмәттәр яңыртыласаҡ», — тип хәбәр иттеләр республиканың статистика үҙәгендә.


text:
Салауатта 20 йылдан ашыу дауахананы төҙөп бөтә алмайҙар
Башҡортостанда оҙаҡҡа һуҙылған төҙөлөш проблемалары әүҙем хәл ителә. Атап әйткәндә, Салауатта күп функциялы дауахана төҙөлөшөн һәм «Алмаз» бассейнын реконструкциялауҙы тамамлау мәсьәләләрендә ыңғай динамика күҙәтелә. Был хаҡта ҡала хакимиәтенән хәбәр иттеләр.
Күп функциялы дауахана совет заманында — 1989 йылда уҡ төҙөлә башлаған. 22 йыл эсендә 300 млн һум самаһы аҡса үҙләштерелгән. 2007 йылдың майынан төп корпус бинаһының бер өлөшө файҙаланыуға тапшырылған. Шул уҡ ваҡытта финанслауҙың аҙ булыуы арҡаһында төҙөлөштө тамамлау билдәһеҙ ваҡытҡа һуҙылған. Был арала төҙөлөш нормалары һәм ҡағиҙәләре лә үҙгәргән. Шуға күрә төҙөлөп бөтмәгән бина тулыһынса тикшереүҙе талап итә.
Төп корпус төҙөлөшөн тамамлау өсөн 552 млн һум кәрәк. Республика адреслы инвестиция программаһы сиктәрендә һәр төрлө эштәр һәм экспертиза үткәреүгә средсволар бүленә башлаған да инде.
«Алмаз» бассейнын реконструкциялауға килгәндә иһә, был объект та республика адреслы инвестиция программаһына индерелгән, һәм әлеге ваҡытта проектлау, бассейнды реконструкциялауҙы тамамлау буйынса средстволарҙы үҙләштереү графигы теүәл күҙәтелә. Шулай итеп, дауахана ла, бассейн да яҡын арала халыҡты ҡабул итеүгә әҙер буласаҡ.


text:
Фото:
Француз скульпторы ижад иткән Рудольф Нуриевтың бюсы Өфөгә ҡайтарылды [видео]
Фото:
Үҙенең карьераһын Өфөлә башлаған данлыҡлы бейеүсе Рудольф Нуриевтың бюсы Франциянынан Өфөгә ҡайтарылды.
Рудольф Нуриевты француз скульпторы Пьер Турен уҙған быуаттың 70-се йылдары аҙағында гипста һынландырған. Мастер уны натуранан төшөргән. Владимир Спиваков күргәнгә тиклем оҙаҡ ваҡыт бюст Париждағы антиквариат магазинында һаҡланған. Ул үҙенең табышы тураһында шунда уҡ Өфөгә хәбәр итә һәм Нуриевтың бюсын Өфөгә ҡайтарыу өсөн мөмкин булғандың барыһын да эшләүҙәрен үтенә.
— Нуриев «Корсар» ролендә һынландырылған, — тип хәбәр итте «АФ Банк» асыҡ акционерҙар йәмғиәте Идараһы рәйесе Айҙар Зөбәйеров. – Уның классик ҡанундар буйынса ижад ителгән авторлыҡ эше булыуы ла ҡиммәт, күп эксперттар тормоштағы Нуриев менән ғәйәт ҙур оҡшашлыҡ булыуын билдәләй.
Бюст кисә Рудольф Нуриев исемендәге XVIII Халыҡ-ара балет сәнғәте фестивален асыу тантанаһында Башҡорт дәүләт опера һәм балет театры музейына мәңгелеккә һаҡлауға тапшырылды.


text:
Эльвира Нәбиуллина Рәсәй Үҙәк банкы рәйесе вазифаһын башҡара башланы
РФ Президентының элекке ярҙамсыһы Эльвира Нәбиуллина 24 июндән Рәсәй Банкы рәйесе вазифаһын башҡара башланы. Бығаса был вазифаны 2002 йылдың мартынан алып Сергей Игнатьев үтәне.
Иҫегеҙгә төшөрәбеҙ, Рәсәй Банкы рәйесе вазифаһына Эльвира Нәбиуллина кандидатураһын 2013 йылдың мартында РФ Президенты Владимир Путин тәҡдим иткәйне. Апрелдә Дәүләт Думаһы бер тауыштан тиерлек был башланғысты хупланы. Кандидатура өсөн 360 депутат тауыш бирҙе, 20-һе – уға ҡаршы булды, бер парламентарий тауыш биреүҙән тыйылды.


text:
Башҡортостанда быйыл 308 һуғыш ветераны торлаҡ менән тәьмин ителде
Башҡортостанда йыл башынан 2005 йылдың 1 мартына тиклем иҫәпкә торған 308 Бөйөк ватан һуғыш ветераны һәм инвалиды торлаҡ менән тәьмин ителде. Тағы ла 122 ветеранға торлаҡ һатып алыу өсөн субсидия бирелеү тураһында танытма тапшырылды.
Әле БР Хеҙмәт һәм халыҡты социаль яҡлау министрлығы 2005 йылдың беренсе мартынан һуң иҫәпкә тороусы ветерандарҙы торлаҡ менән тәьмин итеү буйынса эш алып бара. Рәсәй Президенты Дмитрий Медведев Федераль Йыйылышҡа Мөрәжәғәтнамәһендә тап ошондай бурыс ҡуйҙы. Торлаҡ шарттарын яҡшыртыуға мохтаж һуғыш ветерандарының һәм һәләк булған (үлгән) Бөйөк Ватан һуғышында ҡатнашыусыларҙың һәм инвалидтарҙың ғаилә ағзаларының аныҡланған исемлеге бөгөнгө көндә Рәсәй Төбәктәре үҫеше министрлығына ебәрелгән. Бөгөн был исемлеккә 333 һуғыш ветераны индерелгән.


text:
Өфөлә Еңеү паркында Хәтер һәм ҡайғы көнөнә арналған тантана үттеФото: Андрей Старостин
Өфөлә Еңеү паркында Хәтер һәм ҡайғы көнөнә арналған тантана үтте
Өфөлә Еңеү паркында Хәтер һәм ҡайғы көнөнә арналған тантана үттеФото: Андрей Старостин
Өфөлә Еңеү паркында Хәтер һәм ҡайғы көнөнә арналған тантана үтте. Унда Бөйөк Ватан һуғышы ветерандары һәм тыл эшсәндәре, власть органдары һәм йәмәғәт ойошмалары вәкилдәре, Башҡортостан Республикаһының Эҙәрмәндәр отрядтары фонды яугирҙары һәм әлегә тиклем хәбәрһеҙ юғалған тип иҫәпләнгән ҡыҙылармеецтарҙың туғандары ҡатнашты.
1941 йылдың 22 июне – Рәсәй тарихында иң ҡайғылы даталарҙың береһе. Был көндө Бөйөк Ватан һуғышы башланған. Был көндө яу яланында батырҙарса һәләк булғандарҙы, фашистар тотҡононда ыҙа сиккәндәрҙе, тылда аслыҡтан һәм мәхрүмселектән вафат булғандарҙы, Ватанды һаҡлау бурысын үтәп, үҙ ғүмерен ҡорбан итеүселәрҙең барыһын да иҫкә алалар. Тантанала ҡатнашыусылар уларҙы бер минут тын тороп хәтергә алды.
Шул уҡ ваҡытта был көн совет халҡының фиҙакәр батырлығының башы ла булды. Башҡортостандан яуға киткән 700 мең улынан 200 меңе, шул иҫәптән үлгәндән һуң да, орден һәм миҙалдар менән наградланды. 278 кеше Советтар Союзы Геройы исеменә лайыҡ булды, 35-е Дан орденының тулы кавалерҙары булды. Тыл эшсәндәренән йөҙәрләгән алдынғыларға ордендар тапшырылды, 420 мең кеше «1941-1945 йылғы Бөйөк Ватан һуғышындағы маҡтаулы хеҙмәте өсөн» миҙалдары менән наградланды. Мәңгелек ут һәм Александр Матросов менән Миңлеғәли Ғөбәйҙуллин һәйкәле алдында яңғыраған был мәғлүмәттәр Башҡорт АССР-ының Еңеүгә индергән баһалап бөткөһөҙ өлөшөн сағылдырҙы.
«Күптән түгел генә Бөйөк Еңеүҙең 65 йыллығын билдәләнек. Ул саҡта халҡыбыҙҙы бер ни менән дә теҙ сүктереп булмауы хаҡында күп әйтелде, һәм һеҙ, хөрмәтле ветерандарыбыҙ, быға тере дәлилһегеҙ, — тине, митингта ҡатнашыусыларға мөрәжәғәт итеп, Башҡортостан Республикаһы йәштәр сәйәсәте, спорт һәм туризм министры урынбаҫары Салауат Сәғитов. – 22 июнь – барыһы ла иҫтә тоторға тейешле дата. Был көндө сығарылыш кисәләренән һуң әлеге кеүек үҫмер егеттәр фронтҡа китте. Һәм үҙенән дә көслөрәк рухлы халыҡ булмауын иҫбатланы. Быны фронтта ла, тылда ла иҫбатланы улар». Йәштәр исеменән ул баш өҫтөндәге аяҙ күк өсөн ветерандарға рәхмәт белдерҙе.
Ветерандар исеменән Бөйөк Ватан һуғышында ҡатнашыусы Жәүит Хузеев сығыш яһаны. Ул тылдың мөһим ролен билдәләне. Тыл фронтовиктарҙы ҡорал һәм боеприпастар, шулай уҡ аҙыҡ-түлек продукттары менән тәьмин итеп кенә ҡалманы, шулай уҡ фронт өсөн тулыландырыу ҙа әҙерләне. «Һуғыш сиктән тыш ауыр булды, — тип һыҙыҡ өҫтөнә алды ул. – Ләкин халҡыбыҙ, 27 миллион ғүмерен ҡорбан итеп булһа ла, бөтә яфаларҙы еңеп сыҡты. Һәләк булыусыларға мәңгелек хәтер һәм еңеүселәргә дан!»
Митингыла хәбәр ителеүенсә, Башҡортостандан ғына 127 400 хәрби хеҙмәткәр хәбәрһеҙ юғалған, уларҙың күбеһенең яҙмышы әле булһа билдәләнмәгән. Ләкин эҙәрмәндәр отрядтарынан балаларҙың фиҙакәр эше һөҙөмтәһендә уларҙың исемдәре һәм яҙмыштары асыҡлана.
Башҡортостан Республикаһының төбәк йәмәғәт Эҙәрмәндәр отрядтары фонды Советы рәйесе Илдар Бикбаев Рәсәйҙең бөтә эҙәрмәндәре исеменән ветерандарҙы, хәбәрһеҙ юғалғандар исемлегендә бер һалдат та ҡалмағанға тиклем эҙләнеү эштәрен дауам итәсәкбеҙ, тип ышандырҙы.
Һуңынан Мәңгелек утҡа сәскәләр һалыу тантанаһы үтте.
Еңеү паркында был көндө эҙәрмәндәр отрядтарының трофейҙары: һуғыштар үткән урында табылған каскалар, снарядтар, миналар, гусеницалы танкылар элементтары һәм башҡа әйберҙәр күрһәтелде. Республика Хәрби Дан музейында Башҡортостандың эҙәрмәндәр отрядтары үткәргән һуңғы экспедицияларға арналған матбуғат конференцияһы, шулай уҡ хәбәрһеҙ юғалған тип иҫәпләнгән, Өфөнән саҡырылған һалдаттарға һәм офицерҙарға арналған “Хәтер. 1941-1945. Өфө” («Память. 1941-1945. Уфа») китабын презентациялау үткәрелде.


text:
Башҡортостан профсоюздары һәм Пенсия фонды хеҙмәттәшлек тураһында килешеү төҙөнө
Башҡортостан Республикаһы Профсоюздар федерацияһы һәм Башҡортостан буйынса РФ Пенсия фонды бүлексәһе эшләүсе граждандарҙың пенсия хоҡуҡтарын яҡлауҙы тәьмин итеүҙә хеҙмәттәшлек итеү тураһында килешеүгә ҡул ҡуйҙы.
«Башинформ» агентлығына БР Профсоюздар федерацияһы матбуғат үҙәгенән хәбәр итеүҙәренсә, килешеү пенсия системаһына индерелгән үҙгәрештәрҙе иҫәпкә ала. БР Профсоюздар федерацияһы пенсия ҡануниәтен ғәмәлгә ашырыуҙа пенсия мәсьәләләре буйынса профсоюз комиссиялары һәм комитеттары ҡатнашлығын тәьмин итеү, коллектив договорҙарға хеҙмәткәрҙәргә мотлаҡ пенсия страховкалауы менән бәйле өҫтәмә гарантиялар индереүгә ирешеү, хаҡлы ялға киткәндә эшселәргә пенсия билдәләү өсөн документтар әҙерләүҙә ярҙам күрһәтеү кеүек йөкләмәләр ала. Башҡортостан буйынса РФ Пенсия фонды бүлексәһе иһә үҙ сиратында страховка иғәнәләре түләүселәрҙе страховка иғәнәләре түләү менән бәйле һорауҙар буйынса аңлатма, белешмә, мәғлүмәти, хоҡуҡи, норматив материалдар менән тәьмин итеүҙе, шулай уҡ пенсия мәсьәләләре буйынса комиссия ағзаларын уҡытыуҙы үҙ өҫтөнә ала.


text:
Өфөлә сираттағы наркопритон ябылды
Ышаныс телефоны Өфөлә йәнә бер накопритонды ябырға ярҙам итте.
Быйыл асыҡланған иң ҙур наркопритон. Фатирға килеүселәрҙең дезоморфин тип аталған синтетик наркотикты ҡулланыуы асыҡлана. Тентеү барышында шприцтар һәм наркотикты эшләү өсөн ҡорамалдар ҙа табыла. Ҡулға алыныусылар араһында 4 гүзәл зат вәкиле лә бар. Уларҙың береһенең 3 айлыҡ сабыйы булыуы ла билдәле. Тупланған материалдарға таянып притон тотоусыға ҡарата Рәсәй енәйәт кодексының 232-се статьяһы буйынса енәйәт эше ҡуҙғатылған.
Уға 4 йылдан иркенән мәхрүм ителеү янай. Быйыл ғына наркотиктарҙың законһыҙ әйләнешен күҙәтеү буйынса федераль хеҙмәттең Башҡортостан идаралығы хеҙмәткәрҙәре тарафынан 70 наркопритон асыҡланған, уларҙың 12-һе Өфөлә. Наркополиция әйтеүенсә, притондар буйынса мәғлүмәт күпселек өлөштә халыҡтан алына. Федераль хеҙмәт вәкилдәре киләсәк быуындың яҙмышына битараф булмаҫҡа саҡыра.


text:
Кеҫә телефоны
Кеҫә телефоны — мобиль телефон, GSM – форматы элемтә селтәрендә ҡулланылған телефон; GSM селтәре ҡаплаған зона территорияһында телефон элемтәһе өсөн ябай радио тулҡындарын һәм традицион телефон коммутацияһын ҡуллана.
Әлеге ваҡытта GSM-элемтәһе — бөтә мобиль элемтә төрҙәренән иң таралғаны, шунлыҡтан, спутник телефоны, радиотелефон һәм магистраль элемтә аппараты мобиль телефондарҙан һаналһа ла, кеҫә телефонын ғына мобиль телефон тип һанайҙар.
Кеҫә телефоны — ҡатмарлы юғары технологик электрон ҡоролма. Уға: 2—4 СВЧ-диапазонындағы ҡабул итеү ҡоролмаһы, махсуслаштырылған идара итеү контроллёры, төҫлө/монохром дисплейы, интерфейс ҡоролмаһы, аккумулятор инә. Күп телефондар уникаль номерҙан тора (атам. IMEI — мобиль ҡоролманың халыҡ-ара идентификаторы). IMEI кеҫә телефоны эшләнелгән мәлдә бирелә һәм 15 һандан тора, телефондың модификацияланмаған өлөшөнә яҙыла. Был номер телефондың аккмуляторы аҫтында, этикеткаһында, баҫтырылған, шулай уҡ телефон ҡумтаһында (төргәгендә) ҡуйылған (штрих-код аҫтында). Күп кенә телефондарҙа клавиатураһында *#06# кодын йыйып белергә мөмкин.
Күп кенә мобиль элемтә стандарттары абоненттарҙы идентификациялау өсөн SIM-карта ҡуллана. SIM-карта үҙенсә пластик карта формаһында, микросхемаһы һәм уникаль идентификацион номеры бар. SIM-картаның электр ҡулланыу көсө 3,3 Вольт.
Ябай халыҡ телендә телефондың төрлө атамаһы бар, мәҫәлән, урыҫ теленән «сотовый телефон», «мобильник», «трубка», шулай уҡ «сотовый», «кәрәҙле телефон».
Тарихы[үҙгәртергә | вики-тексты үҙгәртергә]
- 1946 йыл — АҠШ-та, Сент-Луис ҡалаһында AT&T Bell Laboratories компанияһы үҙенең автомобилендә телефон элемтәһе ҡуйыу буйынса эксперимент башлай.
- 1947 йыл — Bell компанияһында эшләүсе Дуглас Ринг һәм Рей Янг мобиль элемтә өсөн алты яҡлы күҙәнәк принцибын тәҡдим итәләр.
- 6 март, 1983 йыл — Motorola компанияһы беренсе булып һатыуға кеҫә телефонын сығара. DynaTAC 8000X аппаратын уйлап сығарыр өсөн $100 млн һәм 15 йыл ваҡыт кәрәк була. Телефондың ауырлығы 794 грамм, ҙурлығы 33x4,4x8,9 см тәшкил итә. Телефон $3995 тора.
- 1984 йылда мобил элемтәне ҡулланыусылар һаны 300 000 кешегә етә.
- 2003 йылда мобил элемтәне ҡулланыусылар һаны 1 200 000 000 кешегә етә.


text:
Өкө ябалағы
Өкө ябалағы, ҡолаҡлы ябалаҡ, бесәй башлы ябалаҡ, япалаҡ урыҫ. ушастая сова
Йөкмәткеһе
Ҡылыҡһырлама[үҙгәртергә | вики-тексты үҙгәртергә]
Ҙурлығы ҡарғалай. Осоп барған ҡоштоң киң һәм оҙон ҡанаттары, ҡыҫҡа ҡойроғо күҙгә ташлаңа. Дөйөм төҫө ерән-һоро, буй-буй ҡара таптар менән сыбарланған. Башында, ҡолаҡтары бар. Өкөнән бәләкәй, һыҙғыр аҡ ябалаҡтан ҙурыраҡ булыуы менән айырыла.
Тауышы[үҙгәртергә | вики-тексты үҙгәртергә]
Тауышы тоноҡ һәм тупаҫ: «ху-хуу».
Йәшәү рәүеше[үҙгәртергә | вики-тексты үҙгәртергә]
Ҡуйы урмандарҙа йәшәй. Сысҡандар менән туҡлана. Ултыраҡ тшщ. Аҙыҡ эҙләп, бер урындан икенсе урынға күсеп тә йөрөй. Киң генә таралған. Ағас башында, һирәкләп ағас ҡыуышында оялай. 4—5 бөртөк аҡ йомортҡаһы була. Зарарлы кимереүселәрҙе ҡырып, ҙур файҙа килтерә.
Әҙәбиәт[үҙгәртергә | вики-тексты үҙгәртергә]
- Э.Ф. Ишбирҙин. Башҡортостан ҡоштары китабы. Өфө,1986 йыл. ИБ №3478 28.693.35 И 90
- Остапенко В. А. Птицы в вашем доме: Справочное пособие. — М.: Арнадия, 1996. - ISBN 5-88666-011-9
Иҫкәрмәләр[үҙгәртергә | вики-тексты үҙгәртергә]
{{|de}}


text:
Тиҙ төҙөлөүсән физкультура-сәләмәтләндереү комплекстары төҙөлөшөнә республика 2014 йылда 33 миллион һум аласаҡ
Тиҙ төҙөлөүсән физкультура-сәләмәтләндереү комплекстары өсөн ҡорамалдар алыуға Башҡортостанға 2014 йылда федераль бюджеттан 33 миллион һум бүленәсәк, тиелә РФ Хөкүмәтенең 498-се бойороғонда.
«Физик культура һәм спортты үҫтереү» дәүләт программаһының «Физик культура һәм күмәк спортты үҫтереү» өҫтәмә программаһы сиктәрендә 2014 йылда Рәсәй Федерацияһы субъекттарына йүнәлтелә торған, средстволарҙың дөйөм суммаһы 1,2 миллиард һум тәшкил итә.
Судсидияларҙы 34 төбәк аласаҡ. Был аҡсаларға 52 тиҙ төҙөлөүсән физкультура-сәләмәтләндереү комплексы ҡороу өсөн ҡорамалдар алынасаҡ. Һөҙөмтәлә 364 мең кешегә физик культура һәм спорт менән шөғөлләнеү өсөн шарттар булдырыласаҡ, тип күҙаллана.


text:
Башҡортостанға томанлы Альбиондан ҡунаҡтар килде
Өфөгә эш сәфәре менән Бөйөк Британияның Екатеринбургтағы Генераль консулы Джеймс МакГуайр етәкселегендәге Англия делегацияһы килде. Делегация составында Бөйөк Британияның Рәсәйҙәге илселеге вәкилдәре лә бар.
Өс көн дауамында Британия дипломаттары республиканың етештереү, фәнни һәм мәҙәни потенциалы менән танышасаҡ.
Визит врограммаһы менән Өфөләге энергияны һаҡлау һәм энергияны һөҙөмтәле файҙаланыу технологияларын ҡулланыуға индереү буйынса ҡала үҙәгенә, «ЕСМ» компанияһының электрохимия станоктары етештергән предприятиеһына, «Гидравлика» федераль дәүләт унитар предприятиеһына барыу ҡаралған.
Төбәк етәкселеге, закондар сығарыу һәм башҡарма власть вәкилдәре, Башҡорт дәүләт университетының роман-герман факультеты студенттары һәм уҡытыусылары менән осрашыуҙар планлаштырылған.
Белешмә өсөн. Алыҫ сит илдәр араһынан Бөйөк Британияның һәм Төньяҡ Ирландияның Берләшкән Короллеге Башҡортостандың традицион эшлекле партнеры булып тора.
Башҡортостандың Бөйөк Британия менән тышҡы сауҙа әйләнешендәге иң юғары күрһәткестәре 2006 йылда күҙәтелгән — сауҙа күләме 1 млрд 284,6 млн АҠШ долларынан артып киткән.
2010 йылда Башҡортостан менән Берләшкән Короллек араһында тауар әйләнеше 109,8 млн АҠШ доллары тәшкил иткән, шул иҫәптән экспорт – 104,1 млн доллар, импорт — 5,8 млн доллар.
Ағымдағы йылдың 1 ғинуарына ҡарата Башҡортостан иҡтисадында Бөйөк Британиянан тупланған инвестициялар күләме 68,8 млн АҠШ доллары тәшкил иткән.
Республикала тупланған сит ил инвестициялары күрһәткесе буйынса Бөйөк Британия ил-инвесторҙар араһында алдынғы бишәү исемлегенә инә.


text:
Баш ҡалала «Ете ҡыҙ» фонтанында тәүге һындар барлыҡҡа килдеФото: Андрей Старостин
Баш ҡалала «Ете ҡыҙ» фонтанында тәүге һындар барлыҡҡа килде
Баш ҡалала «Ете ҡыҙ» фонтанында тәүге һындар барлыҡҡа килдеФото: Андрей Старостин
ӨФӨ, 2015 йыл, 18 июнь. /«Башинформ» мәғлүмәт агентлығы, Ләйлә Аралбаева/.
Өфөлә Башҡорт опера һәм балет театры янындағы «Ете ҡыҙ» фонтанында тәүге һындар барлыҡҡа килде. Бөгөн, 18 июндә, белгестәр ете фигураның өсәүһен ҡуйҙы. «Уралагротехсервис» яуаплылығы сикләнгән йәмғиәтенең участка начальнигы Айнур Хөсәйенов һүҙҙәренсә, ҡалған һындарҙы 19 июндә килтерәсәктәр.
Иҫегеҙгә төшөрәбеҙ, ике метр бейеклегендәге бронзанан яһалған «Ете ҡыҙ» фонтанының скульптура композицияһы башҡорт халыҡ легендаһы нигеҙендә төҙөлә. Яңы фонтан төҫлө һәм музыкаль итеп эшләнә. Фонтан эргәһендәге экранда Фәйзи Ғәскәров ҡуйған билдәле лирик бейеү күрһәтеләсәк. Ҡалалағы иң ҙур фонтан 30 июндә асыла.


text:
Социаль торлаҡ төҙөлөшөнә ерҙе бушлай бүләсәктәр
Башҡортостанда социаль торлаҡ төҙөүсе ойошмаларға ер участкаларын бушлай бүлеүҙе ғәмәлгә индерергә планлаштырыла. Ярашлы закон проекты кесе йома көнө БР Дәүләт Йыйылышы – Ҡоролтай депутаттары тарафынан беренсе уҡыуҙа ҡабул ителде.
Республиканың ер һәм милек мөнәсәбәттәре министры Юлай Ильясов хәбәр итеүенсә, социаль торлаҡ төҙөлөшөнә дәүләт һәм муниципаль милектәге ер участкаларын биреүҙең ғәмәлдәге тәртибе торлаҡ төҙөлөшөн үҫтереүҙе тотҡарлай. Әлегә тиклем закон менән шәхси кешеләргә генә йорт төҙөү өсөн ерҙе бушлай бүлеү ҡаралды. Социаль торлаҡ төҙөүсе юридик шәхестәр участкаларҙы сауҙалашыу һөҙөмтәләре буйынса алырға мәжбүр булды.
Бындай система квадрат метрҙың үҙҡиммәтен арттыра һәм бөтә ил буйлап тормошҡа ашырылған социаль торлаҡ төҙөлөшөн әүҙемләштереүгә йүнәлтелгән сәйәсәткә ҡаршы килә.
Республика депутаттары «БР-ҙа ер мөнәсәбәттәрен көйләү тураһында» республика законына үҙгәрештәр индереүҙе маҡсатҡа ярашлы тип тапты. Был республиканың дәүләт унитар предприятиелары тарафынан төҙөлгән социаль йүнәлештәге коммерция булмаған ойошмаларға йорттар төҙөүгә участкаларҙы бушлай алырға мөмкинлек бирәсәк. Һөҙөмтәлә бөтә республика буйлап торлаҡтың үҙҡиммәтен ярайһы уҡ кәметергә һәм төҙөлөштө киң йәйелдерергә мөмкин буласаҡ.


text:
Берлинда «Йәшел аҙна» күргәҙмәһе үтәсәк
2013 йылдың 18-27 ғинуарында Германияның баш ҡалаһында 78-се «Йәшел аҙна-2013» («Green Week», «Grüne Woche») халыҡ-ара күргәҙмә-йәрминкәһе үтә.
Был абруйлы агрофорум Германияла 1926 йылдан башлап йыл һайын үткәрелә. «Йәшел аҙна» ауыл хужалығы ҡаҙаныштарының, аҙыҡ-түлек тауарының һәм баҡсасылыҡтың үҙенсәлекле күргәҙмәһенә әйләнде.
Быйылғы форумда 40 илдән рәсми делегациялар, ауыл хужалығы министрҙары, донъяның алдынғы аграр һәм аҙыҡ-түлек концерны топ-менеджерҙары һәм эксперттары ҡатнашасаҡ.
Күргәҙмә-йәрминкә сиктәрендә 300-ҙән ашыу төрлө симпозиум, семинар, форум үткәреү планлаштырыла.
БР Ауыл хужалығы министрлығының матбуғат хеҙмәтенән хәбәр итеүҙәренсә, «Йәшел аҙна»ла Башҡортостан исеменән «Башспирт» асыҡ акционерҙар йәмғиәте сығыш яһаясаҡ.
Иҫегеҙгә төшөрәбеҙ, бер йыл элек был ҙур сарала 56 илдән 1624 экспонент тәҡдим ителгәйне. Күргәҙмәлә 420 меңдән ашыу кеше ҡатнашты.
Төрлө йылдарҙа агрофорумда әүҙем ҡатнашҡаны өсөн «Йәшел аҙна» халыҡ-ара күргәҙмәһенең иҫтәлекле миҙалдары менән Башҡортостан Хөкүмәте, БР Ауыл хужалығы министрлығы, Башҡортостан умартасылыҡ һәм апитерапия буйынса ғилми-тикшеренеү үҙәге, «Башспирт» асыҡ акционерҙар йәмғиәте, «Бәләбәй һөт комбинаты» асыҡ акционерҙар йәмғиәте, шулай уҡ Башҡорт дәүләт аграр университетының биология, умартасылыҡ һәм һунарсылыҡ кафедраһы бүләкләнде.


text:
Тағы 35 кеше махсус автомобилдәр алды
Яңы йыл алдынан Өфөлә Рәсәй Федерацияһының Социаль страховкалау фонды средстволары иҫәбенә 35 инвалид махсус автомобилдәр алды.
Рәсәй Федерацияһы Социаль страховкалау фондының Башҡортостан Республикаһы буйынса төбәк бүлексәһендә өр-яңы бишенсе модель «Жигули»ҙарҙы декабрь башында уҡ тапшыра башланылар.
— Яңы автомобиль алыу — беҙҙең, инвалидтар, өсөн Яңы йыл алдынан бик ҙур бүләк. Яңы йылдың матур сюрприздарҙан башланыуына бик шатмын, тимәк, бөтә йыл беҙҙең өсөн уңышлы буласаҡ. Республикабыҙ һәм Фондтың төбәк бүлексәһе етәкселеге производствола бәхетһеҙлек осрағынан һәм профессиональ ауырыуҙарҙан зыян күргән кешеләр техник реабилитациялау саралары, яҡшы автомобилдәр менән ваҡытында тәьмин ителһен һәм үҙҙәрен лайыҡлы тойһон өсөн бик күп эшләүен билдәләп үтергә теләйем, — тине Йылайыр районынан Ҡаһарман Солтанов.
РФ Социаль страховкалау фондының БР буйынса төбәк бүлексәһе идарасыһы Марат Латипов билдәләүенсә, 2001 йылдан республикала производствола бәхетһеҙлек осраҡтарынан һәм профессиональ ауырыуҙар эҙемтәһендә зыян күреүселәргә 715-тән ашыу махсус автомашина тапшырылған.


text:
Башҡорт дәүләт педагогия университетында Берҙәм һәм Төп дәүләт имтиханы буйынса консультациялар ойошторола
ӨФӨ, 2015 йыл, 13 ғинуар. /«Башинформ» мәғлүмәт агентлығы, Гөлфиә Акулова/.
М.Аҡмулла исемендәге Башҡорт дәүләт педагогия университетының филологик белем биреү һәм мәҙәниәт-ара коммуникациялар институты ҡарамағындағы рус теле һәм әҙәбиәте буйынса дәүләт йомғаҡлау аттестацияһына әҙерлек үҙәге ошо предметтар буйынса әҙерлек кимәлен асыҡлау маҡсатында Өфөнөң белем биреү учреждениеларының 9-11 класс уҡыусылары өсөн тест буйынса һынау уҙғара.
Был иһә уҡыусыларға сығарылыш имтихандарын уңышлы тапшырыу өсөн мөмкинлектәрен баһаларға, тәжрибәле эксперттарҙан шәхси консультациялар алырға, Берҙәм һәм Төп дәүләт имтиханына әҙерлектең ҡулайлы формаһын һайларға ярҙам итәсәк, тип хәбәр иттеләр вуздың матбуғат хеҙмәтенән. Тест буйынса һынауҙы һәм уның һөҙөмтәләрен анализлауҙы филология фәндәре кандидаттары һәм докторҙары, дәүләт йомғаҡлау аттестацияһы эксперттары тормошҡа ашыра.
Тест буйынса һынау 17 ғинуарҙа көндөҙгө сәғәт 3-тә БДПУ-ның 3-сө корпусының 231-сө һәм 409-сы аудиторияларында ойошторола: Октябрь революцияһы урамы, 3а. 273-38-81, 8-960-384-48-59 телефондары йәки kafedralit@gmail.com электрон почтаһы буйынса яҙылырға була.
Иҫегеҙгә төшөрәбеҙ, Рәсәй Президенты Владимир Путин юғары уҡыу йорттарына инеү өсөн кәрәк булған Берҙәм дәүләт имтиханының минималь балдарын арттырырға ҡушты. Хәҙер рус теле буйынса минималь сик — 36, әҙәбиәттән 32 балл тәшкил итә.


text:
Фото:
Башакадемтеатр театр тураһындағы хыялды тормошҡа ашырырға ярҙам итә
Фото:
Мәжит Ғафури исемендәге Башҡорт дәүләт академия драма театры театр тураһында хыялланған абитуриенттарға хыялдарын бойомға ашырырға ярҙам итә. 10 апрелдә республиканың төп театры Заһир Исмәғилев исемендәге Өфө дәүләт сәнғәт академияһы менән берлектә Асыҡ ишектәр көнө үткәрә. Сараға драма театры актерҙары булырға теләгән, башҡорт телен яҡшы белгән һәм артист һәләттәре булған республиканың район һәм ҡала мәктәптәре уҡыусылары саҡырыла